**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιανουαρίου 2025, ημέρα Παρασκευή και ώρα 10.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής κ. Χριστόδουλου Στεφανάδη, με θέμα ημερήσιας διάταξης: επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των  Δημοσίων Ωνασείων Σχολείων».

Στη συνεδρίαση παρέστησαν η Υφυπουργός, κυρία Ζωή Μακρή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κωνσταντινίδης Ευστάθιος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας και Χρόνια Πολλά.

Αρχίζει η συνεδρίαση της Διαρκούς Επιτροπής Μορφωτικών Υποθέσεων.

Το θέμα της ημερήσιας διάταξης αφορά στην επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των  Δημοσίων Ωνασείων Σχολείων».

Ως προς την επεξεργασία του σχεδίου νόμου, η πρότασή μου είναι να πραγματοποιηθούν τρεις συνολικά συνεδριάσεις. Η πρόταση είναι για τη Δευτέρα 27 Ιανουαρίου στην 12.00΄ να γίνει η ακρόαση των εξωκοινοβουλευτικών προσώπων και στην 15.00΄, την ίδια ημέρα, να διεξαχθεί η συζήτηση επί των άρθρων μαζί με τη δεύτερη ανάγνωση.

Η παράκληση είναι να αρχίσουμε τη συνεδρίαση. Η κυρία Υπουργός, κυρία Ζέττα Μακρή, θα κάνει μια εισαγωγική τοποθέτηση και μετά θα ακολουθήσουν οι Εισηγητές του νομοσχεδίου. Βέβαια, θέλω να επισημάνω ότι η συνεδρίαση της Επιτροπής θα γίνει διακεκομμένα, γιατί στις 10.30΄-11.00΄, θα γίνει ονομαστική ψηφοφορία. Θα πάμε όλοι στην Αίθουσα της Ολομέλειας και έπειτα θα επανέλθουμε και μετά βέβαια, είναι η απάντηση του Πρωθυπουργού σε ερώτηση του Αρχηγού της Αξιωματικής Αντιπολίτευσης. Πάλι θα γίνει το ίδιο. Θα μας ειδοποιήσουν από την Ολομέλεια.

Κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κυρίες και κύριοι συνάδελφοι, Χρόνια Πολλά και καλή χρονιά.

Επαναλαμβάνω τις ευχές μου, μιας και είναι η πρώτη φορά που συναντιόμαστε. Θα τοποθετηθώ για λίγο στην αρχή και εννοείται ότι μετά το πέρας των συνεδριάσεων θα υπάρχει και απάντηση σε όσες απορίες, ενστάσεις ή αιτιάσεις διατυπωθούν από τους συναδέλφους και τους Εισηγητές.

Κυρίες και κύριοι συνάδελφοι, στις πρωτοβουλίες που δημιουργήθηκαν τα τελευταία χρόνια στη δημόσια δευτεροβάθμια εκπαίδευση είναι και αυτή των πρότυπων και πειραματικών σχολείων. Η αύξηση του αριθμού τους δεν είναι ενδεικτική των προθέσεων της Κυβέρνησης Μητσοτάκη, αλλά είναι η πλήρης απόδειξη ότι είναι κεντρική επιλογή να υπάρχουν ίσες ευκαιρίες για όλους. Το τόνισε ο ίδιος ο Πρωθυπουργός, λέγοντας ότι μια φιλελεύθερη κυβέρνηση όπως η δική μας, πρεσβεύει τις ίδιες ευκαιρίες και τη δυνατότητα σε παιδιά που μπορεί να προέρχονται από περιοχές που έχουν οικονομικά και κοινωνικά προβλήματα, να έχουν πρόσβαση στην καλύτερη δυνατή εκπαίδευση που το Κράτος μπορεί να τους παρέχει.

Αυτή η κεντρική λογική των ίσων ευκαιριών διατρέχει οριζόντια το δημόσιο σύστημα εκπαίδευσης. Σε ό,τι αφορά τις δικές μας πρωτοβουλίες.

Η εκπαίδευση δεν πρέπει να λειτουργεί ως μια αυστηρή μετάδοση δεδομένων, αλλά θα πρέπει να ενθαρρύνει την αναζήτηση, την κριτική ανάλυση, να μην περιορίζει τη φαντασία, να μην ενθαρρύνει την πιστή προσήλωση σε όσα λένε τα βιβλία.

Δεν θέλουμε οι μαθητές να αποδέχονται άκριτα όσα τους διδάσκουν οι εκπαιδευτικοί χωρίς παράλληλα να ενθαρρύνονται να εξερευνήσουν, να ρωτήσουν, ακόμη και να αναζητήσουν αποδείξεις.

Προτάσσουμε την αριστεία στην παιδεία, επιθυμούμε την καλλιέργεια σύγχρονων δεξιοτήτων. Θεωρούμε απαραίτητη την προαγωγή του διαλόγου και της ελεύθερης σκέψης, την ενίσχυση της δημιουργικότητας και της καινοτομίας.

Γενική ομολογία και παραδοχή είναι ότι αυτές οι σημαντικές τομές με χαρακτηριστική, αλλά ευτυχώς όχι μοναδική, τη δημιουργία πρότυπων και πειραματικών σχολείων, εμπλούτισαν το περιεχόμενο της παρεχόμενης εκπαίδευσης, αναβάθμισαν τα εκπαιδευτικά αποτελέσματα, αλλά και την επαγγελματική ανάπτυξη των εκπαιδευτικών.

Ο θεσμός των 22 Δημόσιων Ωνασείων Σχολείων θα δώσει νέα πνοή στο χώρο της εκπαίδευσης. Τα σχολεία αυτά θα αποτελέσουν βασικό πυλώνα της στρατηγικής αναβάθμισης της εκπαιδευτικής διαδικασίας, θα δημιουργήσουν ένα σύγχρονο και ανοικτό περιβάλλον μάθησης, θα αξιοποιήσουν στο έπακρο τις δεξιότητες των μαθητών. Το «Ίδρυμα Ωνάση» θα αναλάβει εξ ολοκλήρου την εξυγίανσή τους τόσο σε επίπεδο υποδομών όσο και σε επίπεδο προγραμμάτων σπουδών. Οι μαθητές θα έχουν τη δυνατότητα να έρθουν σε επαφή με καινοτόμα προγράμματα, εκπαιδευτικές πρακτικές υψηλού επιπέδου.

Με δυο λόγια. Η σχολική καθημερινότητα θα είναι σύγχρονη, πρωτοπόρα, θα υπηρετεί τη γνώση και τις δεξιότητες του εικοστού πρώτου αιώνα.

Το θεσμό των Πρότυπων Σχολείων τον έχουν αγκαλιάσει γονείς και μαθητές, τον υποστηρίζουν οι εκπαιδευτικοί που είναι επιστήμονες με ιδιαίτερη αφοσίωση και υψηλή παιδαγωγική και επιστημονική επάρκεια.

Το Ελληνικό Σύστημα Εκπαίδευσης αυτή την αλλαγή τη χρειάζεται. Οι μαθητές θα αξιολογούνται από τη συνολική τους πορεία στο σχολείο, από τη συμμετοχή τους σε ομαδικά έργα, από την καλλιέργεια δεξιοτήτων. Θα έχουν, δηλαδή, μια πολυδιάστατη εκπαίδευση που καλλιεργεί την κριτική σκέψη, τη δημιουργικότητα και την κοινωνική ευαισθησία. Θα ανακαλύψουν τις δικές τους ικανότητες και επιθυμίες, θα συμμετέχουν ενεργά και θα δημιουργούν, θα εμπλέκονται σε διαδικασίες που σχετίζονται με τις προκλήσεις της εποχής μας και θα μπορούν να χαράξουν το δικό τους μέλλον.

Όπως πολύ σωστά επεσήμανε από την πλευρά του Ιδρύματος Ωνάση ο Πρόεδρός του - και με την ευκαιρία αυτή δημόσια για άλλη μια φορά θέλω τον ευχαριστήσω για την εξαιρετική συνεργασία - ο κ. Αντώνης Παπαδημητρίου, «με όραμα μια καλύτερη κοινωνία αναγνωρίζουμε πως η Παιδεία αποτελεί το θεμέλιο λίθο για κάθε ενεργό πολίτη, για κάθε ευαισθητοποιημένο άνθρωπο». Δίνουμε πνοή σε νέες ιδέες, προσβλέπουμε στην Εκπαίδευση του μέλλοντος και συνδράμουμε την Πολιτεία στις προσπάθειές της για την περαιτέρω ενίσχυση της Δευτεροβάθμιας Εκπαίδευσης. Η συνέργεια αυτή έχει στόχο να ανοίξει νέους ορίζοντες στη Δημόσια Εκπαίδευση, για να έρθει το σχολείο του αύριο στο σήμερα, χτίζοντας ένα μέλλον γεμάτο ευκαιρίες για όλα τα παιδιά με επίκεντρο σχολεία ανοιχτά στις τοπικές κοινωνίες.

Κυρίες και κύριοι συνάδελφοι, είμαι βέβαιη ότι θα κάνουμε μια συζήτηση έντονη, ειλικρινή, όμως, παραγωγική. Ευελπιστούμε και ελπίζουμε να έχουμε τη μεγαλύτερη δυνατή συναίνεση. Θέλω, απλώς, να θυμίσω το παράδειγμα του Ωνάσειου Καρδιοχειρουργικού Κέντρου, το οποίο λειτούργησε με εξαιρετικά αποτελέσματα στον ευαίσθητο χώρο της Υγείας. Πιστεύουμε ότι και τα 22 Ωνάσεια Σχολεία θα έχουν τα ίδια θετικά αποτελέσματα στον εξίσου ευαίσθητο χώρο της Εκπαίδευσης.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Υπουργέ.

Πράγματι, αυτή η εισδοχή του Ιδρύματος Ωνάση, πέραν της Υγείας και στην Εκπαίδευση νομίζω ότι είναι κάτι σημαντικό.

Παρακαλούνται οι Εισηγητές και οι Ειδικοί Αγορητές των Κομμάτων να πάρουν το λόγο για τους φορείς που θα κληθούν.

Κύριε Λοβέρδο έχετε το λόγο.

**ΙΩΑΝΝΗΣ- ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας):** Έχω δώσει το Ίδρυμα Ωνάση, τον Πρόεδρο της ΟΛΜΕ, το Ινστιτούτο Εκπαιδευτικής Πολιτικής και Δημάρχους εκπροσώπους των Περιφερειών που γίνονται αυτές - όπως είναι π.χ. ο Δήμαρχος Θεσσαλονίκης - που είναι σημαντικοί πολύ, έστω και με σύνδεση και οι Δήμαρχοι Περιστερίου και Αχαρνών που είναι οι 2 μεγαλύτεροι Δήμοι της Αττικής μετά το Δήμο Αθηναίων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Παραστατίδης έχει το λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Ναι, θα συνεννοηθώ για τους φορείς και θα σας πω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η κυρία Τσαπανίδου, έχει το λόγο.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδικός Αγορητής/Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Δεν άκουσα τον κ. Λοβέρδο, ίσως να με έχει καλύψει, αλλά καλούμε την Ομοσπονδία Λειτουργών Μέσης Εκπαίδευσης (ΟΛΜΕ), την Ανώτατη Συνομοσπονδία Γονέων Μαθητών Ελλάδας και την Πανελλήνια Ομοσπονδία Συλλόγων Ειδικού Εκπαιδευτικού Προσωπικού Ειδικής Αγωγής.

Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο κ. Δελής έχει το λόγο, παρακαλώ.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Αν και έχουν ακουστεί οι προτάσεις που θα κάνουμε κι εμείς, θα τις αναφέρω και εγώ. Είναι η ΑΣΓΜΕ - η Ανώτατη Συνομοσπονδία Γονέων - και η ΟΛΜΕ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η κυρία Ασημακοπούλου έχει το λόγο.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Τη Διδασκαλική Ομοσπονδία Ελλάδος, την Ανώτατη Συνομοσπονδία Γονέων Ελλάδος, Σύλλογος Εκπαιδευτικών, Ομοσπονδία Ιδιωτικών Εκπαιδευτικών Λειτουργών Ελλάδος, Πανελλήνιος Σύλλογος Διαδικτυακής Εκπαίδευσης, Πανελλήνια Ένωση Μαθηματικών, Πανελλήνια Ένωση Φιλολόγων, Ένωση Ελλήνων Φυσικών, Ένωση Ελλήνων Χημικών, Ένωση Εκπαιδευτικών Εικαστικών Μαθημάτων, Πανελλήνια Ένωση Καθηγητών Πληροφορικής, Πανελλήνια Ένωση Θεολόγων, Πανελλήνια Ένωση Καθηγητών Αγγλικής Δημόσιας Εκπαίδευσης και Ομοσπονδία Λειτουργών Μέσης Εκπαίδευσης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστώ. Επισημαίνουμε ότι βάσει του Κανονισμού μέχρι 10 είναι, βέβαια, υπάρχει μία ανοχή στον αριθμό. Όπου υπάρχει επικάλυψη, θα γίνει σύνθεση.

Η κυρία Τζούφη έχει το λόγο, η οποία θέλει και επί της διαδικασίας κάτι να πει.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Όχι, ήθελα να καταλάβω. Θα κάνουμε σύντμηση της κατ’ άρθρον με τη β` ανάγνωση, σωστά; Αυτό να εισηγηθήκατε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Και θα πάει στην Ολομέλεια την Τετάρτη με 1 μέρα κενό; Αυτό είχε αποφασιστεί;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Για την Ολομέλεια, βέβαια, κάπως έτσι είναι.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Δεν το ξέρουμε;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Όχι, ακόμα. Στη Διάσκεψη των Προέδρων, στις 14:00` η ώρα το μεσημέρι, θα αποφασιστεί.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»): Εγώ προτείνω, τα έχω δώσει και γραπτώς αυτό που είπαν και άλλοι συνάδελφοι με την παράκληση, αφού όλοι εισηγούμαστε, η ΟΛΜΕ πρέπει να βρίσκεται διότι αυτό αφορά τη δευτεροβάθμια εκπαίδευση όπως και η Ανώτατη Συνομοσπονδία Γονέων Μαθητών Ελλάδας. Αυτές τις δύο τις έχουμε κάνει πολλοί συνάδελφοι, παρακαλώ να το λάβετε σοβαρά υπόψη σας .**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Τσιρώνης παρακαλώ.**

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»): Η ΟΛΜΕ έχει ειπωθεί ήδη, η Πανελλήνια Ομοσπονδία Ενώσεων Γονέων και Κηδεμόνων και η Πανελλήνια Ένωση Αναπληρωτών Δευτεροβάθμιας Εκπαίδευσης (ΠΕΑΔ)**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Καραναστάσης.**

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ( Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ» –ΖΩΗ ΚΩΝΣΤΑΝΤΟΠΟΥΛΟΥ): Έχω καλυφθεί με όλα όσα έχω ακούσει θα τα στείλω και γραπτά μέχρι το τέλος της διαδικασίας.**

**Ευχαριστώ.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Κόντης.**

**ΙΩΑΝΝΗΣ ΚΟΝΤΗΣ ( Ειδικός Αγορητής της Κ.Ο «ΣΠΑΡΤΙΑΤΕΣ»): Ευχαριστώ κύριε Πρόεδρε. Το Σωματείο Εκπαιδευτικών Δευτεροβάθμιας ΟΛΜΕ, Σχολικούς Συντονιστές Εκπαιδευτικού Έργου, Εκπρόσωποι των Περιφερειών και των Δήμων που θα λειτουργήσουν τα σχολεία, Ενώσεις Γονέων και Κηδεμόνων, Εκπροσώπους του Κοινωφελούς Ιδρύματος Ωνάση και της «ΑΡΙΩΝΑ Ελλάς» Νομικός Σύμβουλους του Υπουργείου Παιδείας για τη συμβατότητα της Σύμβασης με το σύνταγμα. Αυτά και θα τα φέρω και γραπτά.**

**Ευχαριστώ.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε και εμείς. Ερχόμαστε στη διαδικασία.**

**Τον λόγο έχει ο κ. Λοβέρδος.**

**ΙΩΑΝΝΗΣ- ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας): Με την ευκαιρία της συνεδρίασης της Επιτροπής Μορφωτικών Υποθέσεων, να πούμε ότι την ερχόμενη εβδομάδα η Ελλάδα τιμά τη μνήμη των τριών ηρώων που έπεσαν στα Ίμια το 1996. Έχουν περάσει από τότε 29 χρόνια και πρέπει να τείνουμε και εμείς ως Επιτροπή Μορφωτικών κατά τη γνώμη μου ευλαβικά το κεφάλι μας στους ήρωες αξιωματικούς των Ενόπλων Δυνάμεων, που έπεσαν υπέρ πίστεως και πατρίδας εκείνη τη θλιβερή μέρα. Και να τους σεβόμαστε, όπως θέλουμε να σέβονται όλοι την πατρίδα την οποίαν όλοι εμείς μέσα στο κοινοβούλιο υπηρετούμε και δεν υπηρετούμε προσωπικά ή κομματικά συμφέροντα και σκοπιμότητες.**

**Έρχομαι στο νομοσχέδιο, αυτό το οποίο είναι ένα πάρα πολύ σημαντικό νομοσχέδιο μολονότι, είναι Κύρωση της Σύμβασης οποία έχει ήδη υπογραφεί από το ελληνικό δημόσιο. Ωστόσο χρειάζεται την επικύρωση της βουλής των Ελλήνων η οποία ελπίζω ότι θα δοθεί γιατί είναι ένα πολύ σημαντικό έργο για την αναβάθμιση της δημόσιας παρεχόμενης εκπαίδευσης και δεν έχει καμία σχέση- γιατί θα το ακούσω και αυτό είμαι βέβαιος- με την ιδιωτική εκπαίδευση ή ότι ενθαρρύνεται από την κυβέρνηση αυτή δήθεν η ιδιωτική εκπαίδευση και η ιδιωτική υγεία.**

**Η υπογραφή της Σύμβασης μεταξύ του Ελληνικού Δημοσίου και του Ιδρύματος Ωνάση οδηγεί στην ίδρυση του δικτύου Δημόσιων Ωνάσειων σχολείων. Πρόκειται για 22 σχολεία σε πρώτη φάση που θα λειτουργήσουν σε ολόκληρη τη χώρα, κυρίως σε μεγάλες αστικές περιοχές, με 11 Γυμνάσια και 11 Γενικά Λύκεια σε περιοχές όμως που αντιμετωπίζουν κοινωνικές και οικονομικές δοκιμασίες. Και στόχος είναι να δώσουν σε χιλιάδες μαθητές και μαθήτριες τα εφόδια, τη γνώση και το περιβάλλον που χρειάζονται για να αναπτύξουν τις όποιες δεξιότητες διαθέτουν.**

**Το δίκτυο αυτό των Ωνάσειων σχολείων, θα λειτουργεί υπό την επίβλεψη του Υπουργείου Παιδείας σε στενή συνεργασία με το Ίδρυμα Ωνάση, το οποίο αναλαμβάνει την κτιριακή αναβάθμιση των σχολείων και την κάλυψη μέρους των λειτουργικών τους εξόδων. Το ωρολόγιο πρόγραμμα, θα προσομοιάζει με αυτό των πρότυπων σχολείων που ήδη έχει ιδρύσει το Υπουργείο Παιδείας και θα περιλαμβάνει πρόσθετες καινοτομίες ως προς τον τρόπο σύνδεσής τους με τα πανεπιστήμια και τα ερευνητικά κέντρα.**

Τα Δημόσια Ωνάσεια σχολεία, εκτιμά το Υπουργείο Παιδείας και η Κυβέρνηση, έρχονται να πολλαπλασιάσουν τις εκπαιδευτικές ευκαιρίες, να ενισχύσουν τις τοπικές κοινωνίες, να αυξήσουν την ώσμωση μεταξύ δημοσίων σχολείων, πανεπιστημίων και ιδρυμάτων και να δώσουν το στίγμα της συνολικής αναβάθμισης της εκπαίδευσης, που είναι τελικά ο στόχος όχι μόνο της Κυβέρνησης αλλά υποθέτω όλων όσων βρίσκονται μέσα σε αυτήν εδώ την αίθουσα.

Τα Ωνάσεια Δημόσια σχολεία δεν είναι καινούργια σχολεία. Πρόκειται για ένα δίκτυο υφιστάμενων Δημόσιων σχολείων, τα οποία, με χρηματοδότηση του Ιδρύματος Ωνάση, θα μετατραπούν σε Δημόσια Ωνάσεια σχολεία, επαναλαμβάνω υπό την εποπτεία του Υπουργείου Παιδείας.

Το Σεπτέμβριο του 2025, θα λειτουργήσουν οι πρώτες έξι σχολικές μονάδες, τρία λύκεια και τρία γυμνάσια. Να σας αναφέρω χαρακτηριστικά ότι ανάμεσα σε αυτά είναι και δύο σχολεία της εκλογικής μου περιφέρειας, το Περιστέρι και γι' αυτό χρήσιμο είναι να ακούσουμε και το Δήμαρχο Περιστερίου, του μεγαλύτερου δήμου μετά το Δήμο Αθηναίων στην Αττική.

Οι μαθητές και οι μαθήτριες που κατά την έναρξη λειτουργίας των δημόσιων σχολείων θα φοιτούν στη δεύτερη και τρίτη τάξη του γυμνασίου και του λυκείου παραμένουν και ολοκληρώνουν τη φοίτησή τους σε αυτά. Θα αρχίσει να γίνεται η επιλογή από την επόμενη χρονιά για τους νέους μαθητές που θα μπαίνουν στα σχολεία.

Ο συνολικός αριθμός μαθητών και μαθητριών θα φτάσει τις 6.000 ανά έτος και συνολικά ελπίζουμε ότι σε ορίζοντα δωδεκαετίας θα ξεπεράσει τις 22.000.

Από το σύνολο των είκοσι δύο σχολείων, τα δέκα θα λειτουργήσουν στην Περιφέρεια Αττικής και τα δώδεκα στην υπόλοιπη Ελλάδα. Στην Αττική θα έχουμε στον Κολωνό, στην Κυψέλη, στο Μενίδι, στις Αχαρνές δηλαδή, το Πέραμα και το Περιστέρι, στη Θεσσαλονίκη, στη Ξηροκρήνη και στον Εύοσμο, στην Κοζάνη, στη Ξάνθη, στη Ρόδο και το Ηράκλειο.

Γι’ αυτό έχουμε εδώ κοντά μας και συναδέλφους από τις περιοχές οι οποίες ευνοούνται από το μέτρο αυτό.

Βασικό κριτήριο επιλογής ήταν η ενίσχυση περιοχών που αντιμετωπίζουν κοινωνικές και οικονομικές προκλήσεις και προϋπόθεση ήταν να μην υπάρξει και γειτνίαση με πειραματικά ή πρότυπα σχολεία. Η τελική απόφαση ελήφθη μετά από συνεργασία του Ιδρύματος Ωνάση και του Υπουργείου Παιδείας.

Το δίκτυο θα διοικείται από εννεαμελή επιτροπή, στην οποία τα πέντε μέλη θα τα ορίζει το Υπουργείο Παιδείας και το άλλα τέσσερα θα υποδεικνύονται από το Ίδρυμα Ωνάση.

Την ευθύνη για την καθημερινή λειτουργία του κάθε σχολείου θα έχει ο διευθυντής ή η διευθύντρια, ο υποδιευθυντής ή η υποδιευθύντρια και ο σύλλογος διδασκόντων, όπως γίνεται σε όλες τις σχολικές μονάδες.

Ο στόχος, γιατί αυτό έχει σημασία, είναι ποιος είναι στόχος, γιατί ιδρύονται αυτά τα σχολεία;

Η διαμόρφωση ολοκληρωμένων πολιτών.

Αυτό, θα μου πείτε, δεν είναι το αίτημα της δημόσιας εκπαίδευσης;

Φυσικά και είναι. Θέλουμε να το ενισχύσουμε αυτό, γιατί σκοπός μας, μέσω της δημόσιας εκπαίδευσης, είναι η διαμόρφωση ολοκληρωμένων πολιτών και να δίνουμε όσο το δυνατόν μεγαλύτερη δυνατότητα στα παιδιά εκείνα που δεν έχουν οικονομικές δυνατότητες αλλά έχουν μεγάλες δεξιότητες και μεγάλες πνευματικές και άλλες ικανότητες, για να ανέβουν ακόμα περισσότερο.

Θέλουμε να ενθαρρύνουμε τα παιδιά των φτωχών και παραμελημένων, ενδεχομένως, οικογενειών να ανέβουν ακόμα περισσότερο, επειδή έχουν την αξία. Η αξία για εμάς, στη Νέα Δημοκρατία, πρέπει να υποστηρίζεται. Οι άξιοι άνθρωποι, που έχουν και τη θέληση να εργαστούν, πρέπει να πηγαίνουν μπροστά.

Είναι η παροχή δημόσιας δωρεάν παιδείας υψηλής ποιότητας, με στόχο την ολόπλευρη, αρμονική και ισόρροπη ανάπτυξη και καλλιέργεια των μαθητών και η υλοποίηση καινοτόμων εκπαιδευτικών προγραμμάτων με αξιοποίηση βιωματικών μεθόδων διδασκαλίας και άλλων πρωτοπόρων διδακτικών πρακτικών και δράσεων.

Ξέρετε, όταν αυτά εφαρμοστούν στην πράξη, όπως γίνεται με τα πρότυπα και πειραματικά σχολεία, αυτό φιλοδοξία είναι να επεκταθεί στο σύνολο των δημόσιων σχολείων της χώρας. Η φοίτηση, επαναλαμβάνω, θα είναι απολύτως δωρεάν, είναι δημόσιο σχολείο. Θα ακολουθούν το πρόγραμμα των πρότυπων σχολείων που ήδη λειτουργούν, δίνοντας έμφαση σε ανθρωπιστικές, θετικές, κοινωνικές επιστήμες, στις καλές τέχνες, στην ψηφιακή παιδεία και στη συναισθηματική και κοινωνική νοημοσύνη. Εκτός από το ωρολόγιο πρόγραμμα, θα λειτουργούν όμιλοι και σύνολα, με πρόσθετα αντικείμενα στις γλώσσες, τις επιστήμες, στην τέχνη, στον πολιτισμό και στον αθλητισμό. Στους ομίλους θα πραγματοποιούνται καινοτόμες δράσεις, ενισχυτική διδασκαλία και προετοιμασία για τις πανελλήνιες εξετάσεις, γιατί κανονικά θα δίνουν εξετάσεις για να μπαίνουν στα δημόσια πανεπιστήμια. Η συμμετοχή των μαθητών και μαθητριών στους ομίλους και στα (…) θα είναι υποχρεωτική, δεν θα είναι εθελοντική.

Ελπίζουμε ότι η λειτουργία αυτών των σχολείων, αυτός είναι και ένας από τους βασικούς στόχους, θα λειτουργήσει θετικά και με τα γειτονικά της ίδιας περιφέρειας, άλλα δημόσια σχολεία ώστε να ανεβάσουν και αυτά το επίπεδο της γνώσης και της παροχής εκπαίδευσης που χρειάζεται για όλους τους μαθητές της Ελλάδας. Γιατί όλοι οι μαθητές πρέπει να έχουν την ευκαιρία να σπουδάζουν όσο το δυνατόν καλύτερα.

Η εισαγωγή στην Α’ γυμνασίου και στη Α’ λυκείου θα γίνεται με την ίδια διαδικασία που ήδη επικρατεί στα πρότυπα σχολεία, με τεστ γνώσεων και γραπτές εξετάσεις.

Το Ίδρυμα Ωνάση, μέσω δωρεάς συνολικού ύψους 160 εκατ. ευρώ για 12 σχολικά έτη, θα καλύψει τον εξοπλισμό και την κτιριακή αναβάθμιση των υφιστάμενων κτιριακών υποδομών των 22 σχολικών μονάδων. Επίσης, θα διαθέσει το ποσό των 6 εκατ. ευρώ για την κάλυψη έκτακτων δαπανών. Επίσης, θα καλύπτει την πρόσθετη αμοιβή των εκπαιδευτικών και του διοικητικού προσωπικού του δικτύου για την περαιτέρω απασχόλησή τους πέρα από το ωράριό τους. Δηλαδή, οι εκπαιδευτικοί θα παίρνουν το μισθό τους ως δημόσιοι εκπαιδευτικοί από το κράτος, όπως ισχύει σήμερα, και για την περαιτέρω, για την ενισχυτική διδασκαλία που θα προσφέρουν θα παίρνουν ένα ποσό, μια πρόσθετη αμοιβή από το Ίδρυμα Ωνάση.

Πέρα από τη δωρεά του Ιδρύματος Ωνάση, το χρηματοδοτικό πλαίσιο του δικτύου αυτού θα είναι το ίδιο με των προτύπων σχολείων. Η μισθοδοσία, επαναλαμβάνω, θα είναι του Υπουργείου Παιδείας. Η σύμβαση αυτή, όπως ξέρετε, θα αρχίσει να ισχύει από το 2025, μετά και την κύρωση, που θα έχουμε την προσεχή Τετάρτη από την Βουλή των Ελλήνων, της σύμβασης στην οποία έχει ήδη υποβληθεί προς έγκριση στη Βουλή των Ελλήνων, η σύμβαση μεταξύ του Ελληνικού Δημοσίου και του Ιδρύματος Ωνάση.

Νομίζω ότι, και μάλιστα με μακρηγόρησα, πιστεύω ότι έχουμε τη δυνατότητα, αν πάμε πολύ γρήγορα, να ολοκληρώσουμε την πρώτη συνεδρίαση της Επιτροπής το ταχύτερο δυνατόν. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ κύριε Λοβέρδο. Το λόγο έχει ο Εισηγητής της Μειοψηφίας, ο κύριος Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):**  Σας ευχαριστώ.

Να ξεκινήσω, λέγοντας ότι βλέπουμε με πραγματικό ενδιαφέρον την προσπάθεια ενός μη κερδοσκοπικού οργανισμού, ενός κοινωφελούς ιδρύματος, όπως το Ίδρυμα Ωνάση να συνεισφέρει με οικονομικούς πόρους και σύγχρονες μεθόδους διδασκαλίας, στοχεύοντας στη βελτίωση της εκπαιδευτικής διαδικασίας στη χώρα μας. Άλλωστε, κάθε αντίστοιχη πρωτοβουλία η οποία δεν εμπορευματοποιεί το δημόσιο αγαθό της παιδείας, δεν κερδοσκοπεί άμεσα ή έμμεσα, δεν αλλάζει τους κανόνες της προσβασιμότητας της δωρεάν πρόσβασης ως προς τον άμεσα ενδιαφερόμενο, δηλαδή τον μαθητή, δεν προσβλέπει σε αλλοίωση των συνθηκών εργασίας και μεριμνά για το σύνολο των stakeholders της εκπαιδευτικής διαδικασίας, είναι μια πρωτοβουλία που μπορεί να προσφέρει κατ’ ουσία στην πρόοδο της εθνικής μας εκπαίδευσης.

Όμως, επειδή πιστεύω βαθιά στη θεσμική λειτουργία της πολιτικής και αυτή θα έπρεπε να είναι μια συζήτηση που θα έπρεπε να ξεκινήσει, να διεξαχθεί μέσα από μια ανοιχτή κοινοβουλευτική διαδικασία, με το Ίδρυμα παρών το οποίο θα μας παρουσίαζε το πρότζεκτ συνολικά, τη δική του τουλάχιστον αρχική πρόταση, αλλά και τα κόμματα, όλα τα κόμματα, τα οποία θα έθεταν ερωτήματα, είτε θα κατέθεταν προτάσεις, όπως και την οργανωμένη κοινωνία μέσα από την επιλογή κάποιων θεσμικών φορέων. Αυτό βοηθάει και να αποφύγουμε οποιαδήποτε πελατειακή διαπραγμάτευση, για παράδειγμα το πού θα γίνουν τα σχολεία αλλά και τη δημιουργία σχέσεων εμπιστοσύνης εξαιτίας της διαφανούς διαδικασίας. Είναι, και επιτέλους, θα πρέπει στη χώρα να αποκτήσουμε μία θεσμική λειτουργία σε όλα τα ζητήματα και αυτό θα πρέπει να ξεκινήσει από την Πολιτική και βεβαίως από αυτούς οι οποίοι ασκούν σήμερα διοίκηση, δηλαδή την κυβέρνηση.

Θέλω να επισημάνω λοιπόν τα σημεία κριτικής, τα οποία τουλάχιστον εμείς βλέπουμε ως ΠΑΣΟΚ, σε σχέση με το συγκεκριμένο νομοσχέδιο.

Ένα. Τα σχολεία αυτά γίνονται σε περιοχές που αντιμετωπίζουν «κοινωνικές και οικονομικές προκλήσεις». Τι σημαίνει αυτό; Ποια είναι τα κριτήρια επιλογής που, για παράδειγμα, απέκλεισαν μία περιοχή όπως τη φτωχότερη περιφέρεια της Ελλάδας, την Ήπειρο;

Επίσης, δεν μπορώ να κατανοήσω τον μηχανισμό μέσω του οποίου οι περιοχές αυτές ενισχύονται και αναβαθμίζονται. Από την απλή παρουσία ενός ανακαινισμένου και αναβαθμισμένου σχολείου; Αρχιτεκτονικά; Συμβολικά; Πώς; Διότι, μία περιοχή είναι οι άνθρωποί της. Και μία περιοχή με κοινωνικές και οικονομικές προκλήσεις είναι μία περιοχή στην οποία συνυπάρχουν πολλές ευάλωτες κοινωνικές ομάδες, με ιδιαίτερα χαρακτηριστικά και με υψηλά ποσοστά κοινωνικού αποκλεισμού. Και για να εξηγήσω τον προβληματισμό μου, να φέρω ένα παράδειγμα. Στο ΔΗΜ.Ω.Σ. Μενιδίου θα έχουν πρόσβαση μαθητές από όλο το λεκανοπέδιο Αττικής, μέσω της προβλεπόμενης εξέτασης ή ενός τεστ δεξιοτήτων. Θα διασφαλίζεται με κάποιο τρόπο ότι θα φοιτήσουν μαθητές από το Μενίδι; Θα δοθεί η δυνατότητα σε μαθητές από ευάλωτες κοινωνικές ομάδες να έχουν πρόσβαση σε ένα πρότυπο σχολείο; Εμείς προτείνουμε ότι θα πρέπει να υπάρξει σχετική πρόβλεψη, ένα πλαφόν γεωγραφικό και κοινωνικό. Για παράδειγμα, θα το αντιλαμβανόμουν ότι θα συνεισέφερε στην αναβάθμιση της περιοχής η πρόβλεψη ότι το 50% των μαθητών του ΔΗΜ.Ω.Σ. θα πρέπει να προέρχεται από τον οικείο δήμο, στον οποίο έχει την έδρα του.

Επίσης, δεν βλέπω να υπάρχει πρόνοια για τους μαθητές των συγκεκριμένων περιοχών που θα υποχρεωθούν να αλλάξουν τη σχολική τους πορεία και να επιλέξουν άλλη σχολική μονάδα. Εγγυάστε ότι θα αποτραπούν φαινόμενα υπεραριθμιών; Εγγυάστε ότι θα αποτραπούν φαινόμενα στα οποία μαθητές, προερχόμενοι από φτωχότερες οικογένειες, και οι γονείς τους θα υποβληθούν στη βάσανο αναζήτησης της σχολικής μονάδας; Υπάρχουν αυτές οι εγγυήσεις και οι προβλέψεις; Και το επισημαίνω αυτό, έχοντας ζήσει την εμπειρία της πολύ μεγάλης αναποτελεσματικότητας και των καθυστερήσεων του πρόσφατου παρελθόντος.

Επίσης, ακόμη δεν υπάρχει πρόνοια για τους εκπαιδευτικούς που έχουν οργανική θέση στα υπό ίδρυση ΔΗΜ.Ω.Σ. και οι οποίοι καλούνται αιφνιδιαστικά να αναζητήσουν άλλη θέση. Και μάλιστα, πληροφορούμαι, έχω λάβει πάρα πολλά τέτοια μηνύματα και αγωνίες πραγματικές από μία σειρά ανθρώπων εκπαιδευτικών. Φημίζονται για τα πρότυπα σχολεία, στους οποίους δίνεται η δυνατότητα να υπηρετήσουν για δύο έτη σε ένα νεοιδρυόμενο πρότυπο. Τι θα προβλέπεται για αυτούς;

Επίσης, η αξιοποίηση δωρεών δεν μπορεί να γίνεται με τρόπο που θα ενισχύει τις ανισότητες, την αίσθηση αδικίας που τροφοδοτεί έναν ιδιότυπο διαγωνισμό μεταξύ σχολικών μονάδων και εκπαιδευτικών για το ποιος είναι εκλεκτός. Πρόκειται για μια στρεβλή και άκρως προβληματική κατάσταση. Σε κάθε περίπτωση πάντως, μια δωρεά δεν μπορεί να αποτελεί την «κολυμβήθρα του Σιλωάμ» για τα ευρύτερα εκπαιδευτικά προβλήματα κάθε περιοχής, αλλά να υπενθυμίζει διαρκώς την ανάγκη για ισόρροπη αντιμετώπιση των προβλημάτων της δημόσιας εκπαίδευσης. Με απλά λόγια, δεν γίνεται δίπλα σε ένα ανακαινισμένο Ωνάσειο σχολείο να υπάρχουν σχολεία με σοβάδες που πέφτουν ή που διεξάγουν μαθήματα σε κοντέινερ.

Σχετικά με τους όρους της δωρεάς, ο εξοπλισμός και η ανακαίνιση κτιριακών υποδομών των σχολείων που εντάσσονται στα Ωνάσειο σχολεία μέχρι του ποσού του 1 εκατ. ευρώ για ανακαίνιση υλικοτεχνικής υποδομής, 500.000 για ενίσχυση δράσεων και 6 εκατ. ευρώ για κάλυψη έξτρα υποδομών και εξόδων.

Επειδή τα κτίρια αυτά, στα οποία θα στεγάζονται οι μαθητές και μαθήτριες των Ωνασείων σχολείων, εξακολουθούν να είναι δημόσια περιουσία. Για τη διαδικασία χρηματοδότησης των αναγκών αυτών των σχολείων προτείνουμε να προηγηθούν οι ακόλουθες ενέργειες. Συγκεκριμένη μελέτη των τεχνικών προδιαγραφών των κτιρίων και της οικονομικής τους διάστασης, όσον αφορά τη βελτίωση των υποδομών, με αναλυτικές και διαφανείς διαδικασίες. Οι βελτιώσεις αυτές να ανταποκρίνονται στις πραγματικές ανάγκες βελτίωσης της ποιοτικής λειτουργίας των σχολικών μονάδων. Να δημοσιοποιούνται όλες οι παρεμβάσεις και το κόστος τους. Να αξιοποιούνται με ορθολογικό τρόπο οι υπάρχουσες δυνατότητες των υφιστάμενων συνθηκών εργασίας των σχολείων και των εγκαταστάσεών τους. Παράδειγμα, σχολική βιβλιοθήκη, εργαστήριο πληροφορικής, διαδραστικοί πίνακες, αναβάθμιση χώρου συνεδριάσεων κλπ. Με άλλα λόγια να μπει φραγμός στην υλοποίηση επιφανειακών παρεμβάσεων ή ακόμη περισσότερο παρεμβάσεων που δεν συνδέονται με τα πραγματικά προβλήματα λειτουργίας.

Σε σχέση με τα όργανα των Δημοσίων Ωνασείων Σχολείων προβλέπονται πολλά όργανα διοίκησης και ιδιαίτερα η Διοικούσα Επιτροπή με πολύ αυξημένες αρμοδιότητες που επεκτείνονται ακόμα και σε θέματα παιδαγωγικά και δίχως οριοθέτηση αρμοδιοτήτων με τα Επιστημονικά Εποπτικά Συμβούλια με υπαρκτό κίνδυνο να προκύψουν δυσλειτουργίες ή ακόμα χειρότερα επικαλύψεις. Για αυτό το λόγο χρειάζεται προσδιορισμός και οριοθέτηση των αρμοδιοτήτων τόσο της Διοικούσας Επιτροπής όσο και του Επιστημονικού Εποπτικού Συμβουλίου με περιορισμό των εξουσιών και να δοθεί ιδιαίτερη σημασία και ρόλος στο Επιστημονικό Εποπτικό Συμβούλιο.

Σε σχέση με την αυξημένη διοικητική στελέχωση των Δημοσίων Ωνασείων Σχολείων με τοποθέτηση ποικίλου προσωπικού, όπως επειδή αναμένεται τα σχολεία αυτά να ενισχυθούν οικονομικά με αυξημένα κονδύλια λόγω της ιδιαιτερότητας της κοινωνικής σύνθεσης και παραβατικότητας που αντιμετωπίζουν οι συγκεκριμένες περιοχές, όπως για παράδειγμα η περιοχή της Ξηροκρήνης, απαιτείται και η πρόσληψη προσωπικού ασφαλείας, security, κυρίως για τις απογευματινές και βραδινές ώρες μέχρι και το πρωί.

Προβλέπεται, επίσης, η λειτουργία ομίλων που θα έχουν διαφορετικό χαρακτήρα στο γυμνάσιο και στο λύκειο και διαφορετικό περιεχόμενο. Αναφέρεται ότι ιδιαίτερα στην Α΄ και στη Β΄ Λυκείου θα επικεντρώνονται στην προετοιμασία στις πανελλήνιες εξετάσεις, επομένως χρειάζεται να προβλεφθεί ιδιαίτερα για τους μαθητές της Γ΄ Γυμνασίου στην τάξη αυτή οι όμιλοι να περιλαμβάνουν και χρόνο για την εισαγωγή τους στο αντίστοιχο Ωνάσειο Λύκειο. Η επέκταση της λειτουργίας του ωρολογίου προγράμματος στα Ωνάσεια Σχολεία στις ώρες 13:15 έως 16:30 με θεσμοθετημένους ομίλους αναπόφευκτα θέτει το ζήτημα της λειτουργίας του σχολείου με τη μορφή ολοήμερου σχολείου. Υπάρχει έτοιμη μελέτη -εισήγηση για τον τρόπο λειτουργίας του ολοήμερου γυμνασίου όπως έχει δημοσιοποιηθεί σε συνέδριο που οργάνωσε Καθηγητής Χρήστος Τσολάκης πριν ορισμένα χρόνια και τα σχετικά κείμενα υπάρχουν σε πρακτικά συνεδρίων.

Επίσης, η ίδια λογική θα πρέπει να οδηγήσει και στην υλοποίηση άλλων κοινωνικών μέτρων όπως η δυνατότητα οργάνωσης σχολικών συσσιτίων και πρόβλεψη χώρων σίτισης των μαθητών - μαθητριών.

Κλείνω λέγοντας και επιχειρώντας μάλλον έναν πρόωρο, αλλά απαραίτητο προβληματισμό. Ο κ. Υπουργός αναφέρθηκε στον όρο πολυτυπία στην εκπαίδευση της χώρας μας. Προφανώς έτσι βαφτίζει την απορρύθμιση, την αυτονομία της σχολικής μονάδας, τη δυνατότητα επιλογής σχολείου προφανώς, έτσι από την προσέγγιση του ενιαίου συμπεριληπτικού σχολείου μεταβαίνουμε σε μία προσέγγιση διαφοροποιημένων σχολικών μονάδων, τις οποίες οι γονείς θα είναι σε θέση να αξιολογούν και να επιλέγουν. Δεν χρειάζεται να επισημαίνω ποιου οικονομικού και κοινωνικού προφίλ οικογένειες θα έχουν το προβάδισμα σε ένα τέτοιου τύπου σχολικό σύστημα.

Ποιος είναι ο σχεδιασμός σας, κύριε Υπουργέ, τελικά;

Τι θα γίνει αν αύριο έρθει ένα άλλο Κοινωφελές Ίδρυμα ή ακόμη και μία εταιρεία και αποφασίσει να προβεί σε μία αντίστοιχη δωρεά;

Θα δημιουργήσουμε νέου τύπου σχολικές μονάδες;

Προφανώς, θα πρέπει να υπάρχει ένας συνολικός σχεδιασμός και όχι ένας αποσπασματικός σχεδιασμός, ο οποίος κατά βάση μπορεί να δημιουργήσει και τετελεσμένα τα οποία να μην οδηγήσουν στο καλύτερο δυνατό αποτέλεσμα.

Με αυτές συνολικά τις επισημάνσεις κλείνω τη δική μου τοποθέτηση εκ μέρους του ΠΑΣΟΚ.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε κ. Παραστατίδη. Σε αυτό το σημείο θα διακόψουμε για 15 λεπτά να πάμε να ψηφίσουμε στην Ολομέλεια. Επανερχόμαστε στις 11:00.

Ευχαριστώ πολύ.

*(Στο σημείο αυτό υπήρξε διακοπή της συνεδρίασης)*

*(Συνέχεια μετά τη διακοπή)*

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, συνεχίζουμε τις εργασίες της Επιτροπής και στις συνομιλίες, η κυρία Γρηγοράκου έχει ζητήσει το λόγο.

Το λόγο έχει η κυρία Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Κύριε Πρόεδρε, σε συνέχεια των φορέων που έδωσε σε λίστα ο Εισηγητής μας ο κύριος Στέφανος Παραστατίδης, θα θέλαμε να συμπληρώσουμε και θα θέλαμε να κληθεί και ο Δήμος Αθηναίων, καθότι έχει τέσσερα σχολεία, ένα γυμνάσιο και ένα λύκειο στον Κολωνό και ένα γυμνάσιο και ένα λύκειο στην Κυψέλη, θα γίνουν Ωνάσεια σχολεία. Επομένως, θα θέλαμε να κληθεί και να συμπεριληφθεί και στη λίστα των φορέων.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Γρηγοράκου, προηγήθηκε ανάλογη πρόταση της κυρίας Τζούφη για το Δήμο Αθηναίων. Να προταθεί στους φορείς επίσης, ο Δήμος Αθηναίων.

Το λόγο έχει η κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κυρίες και κύριοι συνάδελφοι πρέπει να σας πω ειλικρινά ότι αισθάνομαι λίγο περίεργα στην συζήτηση αυτή, λίγο αμήχανα, δηλαδή καλούμαστε σήμερα να συζητήσουμε για την ίδρυση 22 νέων Πρότυπων Σχολείων την ώρα που η δημόσια εκπαίδευση καταρρέει σε όλα τα επίπεδα, υπονομεύοντας το μέλλον των παιδιών, αλλά αφαιρώντας και κάθε ευοίωνή προοπτική για την ίδια την κοινωνία. Προφανώς, βεβαίως, έχει αποτύχει, αλλά από επιλογές της Κυβέρνησης, κυβερνητικές πολιτικές επιλογές.

Πέντε χρόνια τώρα η σχολική κοινότητα, οι εκπαιδευτικοί, οι μαθητές και οι μαθήτριες βρίσκονται αντιμέτωποι με μία κυβερνητική μεταρρύθμιση η οποία απορυθμίζει τα πάντα, από τη δραματική υποστελέχωση των σχολείων όλων των βαθμίδων εκπαίδευσης, την υποχρηματοδότηση της παιδείας, την απίστευτη ταλαιπωρία και τελικά τον εμπαιγμό των αναπληρωτών καθηγητών, τις υποχρεωτικές υπερωρίες, τις πειθαρχικές διώξεις στο διδακτικό προσωπικό καθ’ υπόδειξη του Υπουργείου προς τις Διευθύνσεις Εκπαίδευσης, το στοιβαγμένα των μαθητών στις τάξεις, τα ταβάνια που πέφτουν, αίθουσες διδασκαλίας που πλημμυρίζουν, αιφνίδιος τερματισμός ολοήμερων προγραμμάτων, ελλείψεις σε εκπαιδευτικό και ειδικό βοηθητικό προσωπικό και βεβαίως, έλλειψη κτιριακών υποδομών.

Είμαστε στο 2025 και οι μαθητές, ενδεικτικά θα πω κάποιες περιπτώσεις, το Γενικό Λύκειο του ακριτικού Διδυμότειχου, παρακολουθούν τα μαθήματά τους τυλιγμένοι με κουβέρτες, αφού το σχολείο έχει σοβαρό πρόβλημα θέρμανσης και δεν είναι οι μόνοι, ξεπαγιάζουν τα παιδιά σε όλες τις τάξεις.

Ξέρω, θα πείτε, ότι η ευθύνη ανήκει στους Δήμους.

Η υποχρηματοδότηση, όμως και η κατάργηση των Σχολικών Επιτροπών, είναι δική σας πολιτική επιλογή και απόφαση.

Είμαστε στο 2025 και μαθητές στεγάζονται σε κτίρια παντελώς ακατάλληλα με 100% τρωτότητα. Δεν το λέμε εμείς, αναφέρομαι σε παράδειγμα από το Τεχνικό Επιμελητήριο Ελλάδας που μετά από πρωτοβάθμιο προσεισμικό έλεγχο που διενεργήθηκε τον περασμένο Νοέμβριο από τους μηχανικούς του στον πιο κεντρικό Δήμο, στην πρωτεύουσα της χώρας. Τι είπε η αρμόδια Τεχνική Υπηρεσία του Δήμου Αθηναίων; Απαιτείται η εκτέλεση εργασιών συντήρησης όμως λόγω έλλειψης των απαραίτητων πόρων, δεν δύναται να προβεί σε άμεση αποκατάσταση της τρωτότητας και απαιτείται μετεγκατάσταση του σχολείου μέχρι την πλήρη αποκατάσταση των βλαβών του κτιρίου. Δηλαδή, απίστευτα πράγματα, 100% δομική τρωτότητα σε σχολικό κτίριο που στεγάζει νηπιαγωγεία, το 10ο και το 11ο Αθηνών.

Σχολεία γερασμένα, σχολεία παγωμένα, τα οποία ελάχιστα έχουν ενεργειακά αναβαθμιστεί, ακόμη και στη σύμπραξη με τους Δήμους σε μια πολύ πρόχειρη αποτίμηση, έχει αναβαθμιστεί μόλις το 10% των σχολείων. Μην πάμε τώρα και στα ΣΔΙΤ, στα κτίρια στα σχολεία ΣΔΙΤ. Κάθε παρέμβαση σε αυτά τα σχολεία, οφείλει να έχει τη σύμφωνη γνώμη του ιδιώτη. Δηλαδή, αν θέλει ένας δάσκαλος ή ένας καθηγητής να κρεμάσει ένα καρφί στον τοίχο, π.χ. να κρεμάσει ένα χάρτη για να βλέπουν τα παιδιά, την υδρόγειο, πρέπει να πάρει τη σύμφωνη γνώμη για το καρφί, κυριολεκτώ, από τον ιδιώτη που έχει την τελευταία λέξη σε κάθε παρέμβαση.

Μόλις προχθές σύσσωμη η κοινότητα των Μουσικών και Καλλιτεχνικών Σχολείων συγκεντρώθηκε λίγο πιο κάτω για την ίδρυση των Πρότυπων Σχολείων, για να σας υπενθυμίσει -από το χώρο που συζητάμε για την ίδρυση των πρότυπων, να σας υπενθυμίσει- τις σοβαρές ελλείψεις σε μόνιμους εκπαιδευτικούς γενικής παιδείας και ειδικοτήτων, σε κατάλληλους χώρους, σε υλικοτεχνική υποδομή, σε αναλώσιμα, σε μουσικά όργανα, σε σύγχρονα συγγράμματα και αναλυτικά προγράμματα σπουδών για όλες τις κατευθύνσεις χορού, εικαστικών, θεάτρου, κινηματογράφου και μουσικών. Υπάρχουν σχολεία φέτος που από την έναρξη της σχολικής χρονιάς δεν έχουν ακόμα στελεχωθεί με εκπαιδευτικούς γενικής παιδείας και ειδικοτήτων, με αποτέλεσμα να μη γίνονται τα μαθήματα εδώ και τέσσερις μήνες. Δεν προλαβαίνετε να λαμβάνετε παραιτήσεις αναπληρωτών εκπαιδευτικών, που ενώ προσλαμβάνονται, δεν αναλαμβάνουν τελικά υπηρεσία. Και αντί να αναρωτηθείτε πώς θα αντιμετωπίσετέ αυτό το σοβαρότατο πρόβλημα, σταματάτε φέτος τις προσλήψεις νέων αναπληρωτών εκπαιδευτικών και τι κάνετε για να γίνονται τα μαθήματα;

Με εσωτερικές ενημερώσεις, βλέπε πιέσεις δηλαδή προς εκπαιδευτικούς, καλείτε τους διευθυντές των σχολείων να καλύψουν τα κενά μέσω υποχρεωτικών υπερωριών των εκπαιδευτικών. Πρακτικά τι σημαίνει αυτό;

Σημαίνει ότι ένας καθηγητής θα διδάσκει 28 ώρες την εβδομάδα.

Έχουμε το τέταρτο πιο γερασμένο εκπαιδευτικό προσωπικό στο σύνολο της Ευρωπαϊκής Ένωσης και ζητάτε από τους εκπαιδευτικούς να διδάσκουν συνεχώς επί 6 ώρες κάθε μέρα, να κάνουν εξάωρα. Συγχαρητήρια. Μαζικές παραιτήσεις εκπαιδευτικών οι οποίοι αναλαμβάνουν υπηρεσία και μόλις αντιληφθούν τις συνθήκες κάτω από τις οποίες θα εργαστούν παραιτούνται, γνωρίζοντας καλά τις συνέπειες που έχει η πράξη τους, δηλαδή γνωρίζοντας καλά ότι βγαίνουν από το εργασιακό βίο, προτιμούν την ανεργία.

Ξέρετε τους λόγους, εσείς διαμορφώσατε αυτές τις συνθήκες μέσω των κακών αμοιβών, μέσω των εξαιρετικά προβληματικών συνθηκών εύρεσης εργασίας, ιδιαίτερα στις τουριστικές περιοχές. Μην απαντήσετε ότι έχετε εξασφαλίσει στέγη σε δωμάτια των εργαζομένων του προσωπικού της εστίασης κ.λπ., γιατί όχι μόνο για κυβέρνηση θα πιστέψω ότι δεν κάνετε ούτε καν για πρακτορείο τουρισμού. Ασκείτε πειθαρχικές διώξεις σε εκπαιδευτικούς για εκδηλώσεις που διοργανώνουν στο σχολείο τους για να κοινοποιούν τα σοβαρά προβλήματα που αντιμετωπίζει στις δομές τους. Τα γνωρίζετε και αυτά, έχετε ερωτήσεις, έχετε αναφορές, σας βομβαρδίζουμε συνεχώς. Δεν απαντάτε. Καλό είναι να απαντήσετε και όταν απαντάτε μη μας στέλνετε μια συρραφή δελτίων τύπου, δεν είμαστε τηλεοπτικός σταθμός, στο Κοινοβούλιο βρισκόμαστε.

Αυτά τα προβλήματα και πολλά ακόμα προκύπτουν από την εφαρμογή της πολιτικής που έχετε επιλέξει και αφετέρου από το γεγονός ότι δεν έχετε αντιληφθεί ή δεν συμφωνείτε τουλάχιστον με την αδήριτη ανάγκη να οδηγηθούμε από το σχολείο της κρίσης και των κοινωνικών ανισοτήτων στο σχολείο της ποιότητας και της ισότητας. Δηλαδή, ένα σχολείο για όλους και όχι μόνο γι’ αυτούς που μπορούν να αντέξουν τον οικονομικό προϋπολογισμό παροχής ποιοτικής εκπαίδευσης. Και δεν μπορούμε να επιτρέψουμε να συνεχιστεί αυτή η υποβάθμιση, στο ΣΥΡΙΖΑ. Είναι χρέος μας να εξασφαλίσουμε ένα δημόσιο σχολείο ποιοτικό, δωρεάν, προσβάσιμο σε όλα τα παιδιά, ανεξαρτήτως οικονομικής κατάστασης ή γεωγραφικής προέλευσης. Γιατί πιστεύουμε σε ένα σχολείο χωρίς αποκλεισμούς, χωρίς κατηγοριοποίηση, χωρίς αστερίσκους και είναι γνωστό και σταθερά προκρίνουμε τα πειραματικά σχολεία έναντι των προτύπων. Η κυβέρνηση αντίθετα αντιμετωπίζει την παιδεία ταξικά και ελιτίστικα, θεωρώντας πως είναι προνόμιο των λίγων. Εγκαταλείπει τη δημόσια παιδεία. Ακόμη χειρότερα δείχνει να εφαρμόζει κι ένα σχέδιο για την απαξίωσή της, αντί να σχεδιάσει μια ολιστική αναβάθμιση του συνόλου των σχολείων της χώρας πανηγυρίζει για κερασάκια στην τούρτα.

Τι εννοώ; Είναι σαν κι αυτό που είχε πει παλαιότερα ο Πρωθυπουργός αν το θυμάστε, εγώ το θυμάμαι δεν μπορώ να το ξεχάσω το βίντεο. Είχε συναντήσει ένα δάσκαλο που του λέει «μα δεν έχουμε κεντρική θέρμανση στο σχολείο» και του απαντάει ο Πρωθυπουργός «ναι, αλλά έχετε διαδραστικούς πίνακες». Δεν έχετε ψωμί; Φάτε παντεσπάνι. Δεν έχετε θέρμανση, δασκάλους, καθηγητές, σας πέφτουν τα ταβάνια στο κεφάλι, κάνετε μαθήματα χωρίς καθηγητές με χίλια κενά, είστε υπεράριθμοι στοιβαγμένοι στις τάξεις; Ναι, αλλά έχετε IB, έχετε διεθνές απολυτήριο. Και τώρα, αντί η κυβέρνηση να στραφεί και να αντιμετωπίσει αυτά τα προβλήματα στην παιδεία ένα προς ένα, συνεχίζει στην ίδια λογική. Τι κάνει δηλαδή; Αντί να δει πόσα θα αυξήσει τη χρηματοδότηση, έτσι ώστε να πάψουμε να είμαστε στις τελευταίες θέσεις της Ε.Ε., σε ότι αφορά ως χώρα, σε ότι αφορά τις εκπαιδευτικές δαπάνες, κάνουμε ξανά με ξένα κόλλυβα μνημόσυνο. Πανηγυρίζουμε αυτή τη δημιουργία 22 πρότυπων σχολείων, μια μικρής ομάδας ελίτ σχολείων, των πρότυπων, αγνοώντας πλήρως τις ανάγκες των περισσότερων μαθητών, αλλά και των κοινωνικά ευάλωτων περιοχών. Πρόκειται για μια σεβαστή πραγματικά χρηματική οικονομική χορηγία των 160 εκατομμυρίων για 12 χρόνια, την οποία όμως επιλέγετε να εξαντλείσετε για τη δημιουργία μιας ακόμη ταχύτητας αριστείας στη δευτεροβάθμια εκπαίδευση, σε μόνο σε 22 σχολεία. Αναφέρεται ότι επιλέγονται να αναβαθμιστούν σχολεία υποβαθμισμένων περιοχών. Στην πραγματικότητα, όμως, μιλάμε για τη δημιουργία περιφερειακών σχολείων και όχι για την αναβάθμιση σχολείων υποδομών γειτονιάς. Είναι ένα πολύ σοβαρό ποσό αυτό που διαθέτει ο δωρητής, το οποίο θα μπορούσε να αποτελέσει μια ανάσα ανανέωσης και υποδομών, μια προοπτική δηλαδή για περισσότερα σχολικά κτίρια και για τη δημιουργία καινούργιων κτιρίων, τα οποία εσείς χρησιμοποιείτε για την ικανοποίηση ενός κυβερνητικού αφηγήματος για την προώθηση αυτής της επίπλαστης αριστείας. Σαν να λέμε κλέβετε την καλή πρόθεση που έχει ο δωρητής και τη μετατρέπετε σε μια τεράστια προσωπική δική σας προσπάθεια και επιτυχία.

Θα ήθελα σε αυτό το σημείο να επισημάνω και κάποια ενδεχόμενα, για να μην μακρηγορήσω κι εγώ, που βλέπουμε ότι μπορεί να κρύβονται σαν παγίδες στο μέλλον. Η υποχρεωτική, λοιπόν, ανά κατεύθυνση των μαθητών που θα φοιτούσαν στα μελλοντικά της παρούσας σύμβασης όμορες σχολικές μονάδες, θα διαταράξει τις ήδη υπάρχουσες σχολικές κοινότητες, θα δημιουργήσει προβλήματα στις σχολικές μονάδες υποδοχής. Οι μαθητές θα δυσκολευτούν να προσαρμοστούν στο νέο τους περιβάλλον. Οι εκπαιδευτικοί θα κληθούν να διαχειριστούν μεγαλύτερα τμήματα, με ότι αυτό συνεπάγεται για την ποιότητα της εκπαίδευσης που θα παρέχεται. Οι εξετάσεις εισαγωγής των μαθητών, δηλαδή τα παιδιά του δημοτικού σχολείου, που θα στοχεύσουν στην εισαγωγή τους στα σχολεία αυτά, θα πρέπει να παρακολουθήσουν ενισχυτική διδασκαλία από την 4η δημοτικού. Είναι ένα πολύ σημαντικό ποσό, με το οποίο επιβαρύνετε οικογένειες οι οποίες είναι ευάλωτες και ενδεχομένως να μη μπορούν να το αντέξουν. Υπολογίζεται ότι είναι περίπου στις 4.000 το κόστος για την προετοιμασία της εισαγωγής. Αν η οικονομική αυτή επιβάρυνση, που προκύπτει από τις εξετάσεις, αμφισβητεί και ευθέως την ισότητα των ευκαιριών στην εκπαίδευση και την ποιότητα της δημόσιας εκπαίδευσης, έχουμε τους εκπαιδευτικούς επίσης οι οποίοι χάνουν οργανικές θέσεις, βρίσκονται εκτεθειμένοι σε υποβάθμιση των εργασιακών συνθηκών, μετακινήσεις, ταλαιπωρία και όχι απαραίτητα αντιμετωπίσιμες, ιδιαίτερα για τα νησιά αυτό μπορεί να είναι προβληματικό.

Με ποιες προϋποθέσεις θα γίνονται δεκτά για συμμετοχή στους ομίλους τα παιδιά από τα δημόσια σχολεία της περιοχής; Θα μπορούν να τα παρακολουθούν μόνο αν υπάρχουν κενά; Άρα, μιλάμε για πολύ μικρά περιθώρια, ελάχιστες θέσεις; Θα υπάρχουν επιπλέον έξοδα, όπου ο επισκέπτης μαθητής θα πρέπει να καλύψει μόνος του;

Στη δομή και στη λειτουργία των σχολείων δημιουργείται μια διοίκηση διοικούσα επιτροπή, η οποία είναι παράλληλη με αυτήν που διοικεί άλλα πρότυπα σχολεία. Έχετε δηλαδή άλλη διοίκηση για τα πειραματικά και πρότυπα και μία άλλη για τα Πρότυπα Ωνάσεια Σχολεία, η οποία μάλιστα θα έχει και ένα διαφορετικό τύπο εξετάσεων εισαγωγής, θα επιλέγει με δικά του νέα κριτήρια το εκπαιδευτικό προσωπικό, το οποίο θα τα στελεχώσει.

Είναι εμφανής νομίζουμε, κύριοι συνάδελφοι και κυρίες συνάδελφοι ότι η προσπάθεια της Κυβέρνησης να δημιουργήσει νέα τετελεσμένα στην εκπαίδευση και να καταστήσει σαφές ότι δεν θα εμπίπτει στο σχεδιασμό της η εξασφάλιση της απρόσκοπτης λειτουργίας όλων των σχολείων της χώρας, με σύγχρονα προγράμματα σπουδών, με ασφαλείς και επαρκείς υποδομές, με το απαραίτητο εκπαιδευτικό προσωπικό. Είναι στρατηγική της επιλογή να συνεχίσουν οι μαθητές να φοιτούν σε ένα δημόσιο σχολείο με κτίρια κακοσυντηρημένα και εγκαταλελειμμένα, με κενά καθηγητών, ψυχολόγων, κοινωνικών λειτουργών, καλυμμένες τις μισές ανάγκες σε παράλληλη στήριξη, με ελλείψεις ακόμα και σε βασικά αναλώσιμα, ιδιαίτερα μετά την κατάργηση των σχολικών επιτροπών.

Η θέση μας η αδιαπραγμάτευτη είναι ότι η εκπαίδευση πρέπει να αποτελεί δικαίωμα για όλους, όχι προνόμιο για λίγους, όπως επιχειρεί να το παγιώσει κυβέρνηση και στόχος μας είναι ένα σχολείο ανοιχτό, συμπεριληπτικό και ισότιμο, που να στηρίζει όλους τους μαθητές και εκπαιδευτικούς, προσφέροντας σύγχρονες υποδομές και ουσιαστική εκπαίδευση. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Τσαπανίδου.

Το λόγο έχει ο κύριος Ιωάννης Δελλής, Ειδικός Αγορητής του ΚΚΕ.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ πολύ, κύριε Πρόεδρε. Κυρίες και κύριοι, σύμφωνα με την αιτιολογική έκθεση της σημερινής σύμβασης του Υπουργείου με το Ίδρυμα Ωνάση, τα 22 δημόσια Ωνάσεια Σχολεία, 11 γυμνάσια και 11 λύκεια, αποτελούν μέσο για την ανάπτυξη και συνεχή αναβάθμιση της δημόσιας παιδείας. Μέσω δε της ίδρυσης και λειτουργίας τους –ακούστε- πραγματώνεται η αποστολή της παιδείας ως μέσου για την αντιμετώπιση των οικονομικών, κοινωνικών και εκπαιδευτικών ανισοτήτων, την παροχή ίσων ευκαιριών, με βάση την αρχή της αξιοκρατίας και την εμπέδωση της κοινωνικής δικαιοσύνης και συνεχίζει, η λειτουργία των δημόσιων σχολείων σε περιοχές που αντιμετωπίζουν κοινωνικές και οικονομικές προκλήσεις, πολλαπλασιάζει τις εκπαιδευτικές ευκαιρίες των μαθητών, ως μέσο κοινωνικής κινητικότητας, επιβραβεύει την αριστεία, ενισχύει τις τοπικές κοινωνίες, ενθαρρύνει την ώσμωση και τη συνεργασία μεταξύ δευτεροβάθμιας και τριτοβάθμιας εκπαίδευσης και αναβαθμίζει συνολικά την ποιότητα της δημόσιας εκπαίδευσης. Αυτά γράφετε και αυτά λέτε από το πρωί ως το βράδυ, Πρωθυπουργός, Υπουργοί και Βουλευτές της Νέας Δημοκρατίας και ας τα δούμε λοιπόν.

Με δεδομένο ότι όλα αυτά τα ωραία που ακούστηκαν αφορούν σε 22, όλα και όλα, σχολεία σε όλη τη χώρα, την Αττική τη Θεσσαλονίκη, Κοζάνη, Ξάνθη, Ρόδο και Ηράκλειο, με τα υπόλοιπα 12.000 περίπου σχολεία της χώρας, αλήθεια τι γίνεται; Φυσικά απαντά ήδη η πραγματικότητα, η σκληρή πραγματικότητα, αλλά απαντάει και μάλιστα το επικυρώνει αυτό και η ίδια η αιτιολογική σας έκθεση και πάλι, όπου στη σελίδα 37 αναγράφεται το εξής εκπληκτικό, η διάθεση, γράφει η αιτιολογική έκθεση, η διάθεση λέει περισσότερων ανθρώπινων και υλικών πόρων, δεν θα συνέβαλε στην αντιμετώπιση των ζητημάτων. Σοβαρά; Απαιτείται λέει νομοθετική ρύθμιση, σύμφωνα με τα ανωτέρω. Δηλαδή μόνο με το Ίδρυμα Ωνάση μπορούν να γίνουν αυτά. Το Ελληνικό Κράτος, η Ελληνική Πολιτεία το ξεκαθαρίζει, ομολογείτε δηλαδή, επιδιώκοντας να ξεκόψετε και κάθε συζήτηση για την αύξηση της χρηματοδότησης στα σχολεία και την παιδεία.

Και για να έχουμε και καλό ερώτημα αλήθεια, κύριοι της Κυβέρνησης, ποιος ευθύνεται για την υποβάθμιση των σχολείων και της εκπαίδευσης των παιδιών των λαϊκών οικογενειών; Δεν είναι η εκπαιδευτική πολιτική όλων σας, όχι μόνο η δική σας, όλων των κυβερνήσεων, αυτή που μαζί με την Ευρωπαϊκή Ένωση οδήγησε στα σημερινά χάλια των επικίνδυνων υποδομών στο βαρετό, το ανιαρό σχολείο, με τα άχαρα βιβλία και με ένα άγχος εξεταστικό, που βαραίνει και εξουθενώνει τις νεανικές ψυχές και εξαντλεί και οικονομικά από πάνω τις οικογένειές τους; Δικό σας, ολοδικό σας έργο είναι όλα αυτά, δεν πέσανε από τον ουρανό. Και αφού εγκαταλείψατε και αφού αφήσατε τα σχολεία να μαραζώνουν, μέσα και έξω, ειδικά των λαϊκών περιοχών, έρχεστε τώρα και με την Κυβέρνηση σε ένα ρόλο πλασιέ ιδιωτικών εταιρειών, μας παρουσιάζετε και το σωτήρα ιδιώτη, για να κάνει λέει κάποια, ελάχιστα, από τα σχολεία, να τα κάνει σύγχρονα και λουξ.

Τι σημαίνουν όμως, αυτά τα Δημόσια Ωνάσεια Σχολεία για την εκπαίδευση της χώρας μας;

Νομίζω, ότι είναι καλά από εδώ και πέρα η λέξη Δημόσια να αφαιρεθεί, γιατί δεν μπορεί να ένα σχολείο, δεν μπορεί ένα σχολείο να είναι ταυτόχρονα και δημόσιο και Ωνάσειο, δηλαδή, ιδιωτικό. Είναι αντιφατικό, εν τοις όροις αντιφατικό, όπως καταλαβαίνετε. Τι σημαίνει, δηλαδή, ότι 22 σχολεία, 11 γυμνάσια και 11 αντίστοιχα λύκεια, αποσπώνται από το κύριο Σώμα της Εκπαίδευσης, γιατί αυτό γίνεται και εντάσσονται σε ένα άλλο δίκτυο, στο λεγόμενο δίκτυο των Ωνασείων Σχολείων. Τι φέρνει αυτή η ανοικτή εμπλοκή ιδιωτών και η επιχειρηματική δράση σε όλη την εκπαιδευτική διαδικασία;

Πού οδηγεί αυτή η επιδιωκόμενη - ως πρώτος στόχος αναφέρεται στο νομοσχέδιο στους βραχυπρόθεσμους - η επιδιωκόμενη μείωση της ομοιοτυπίας, όπως λένε των σχολείων και η αύξηση της πολυτυπίας τους;

Μα πού αλλού. Πάει κατευθείαν σε σχολεία πολλών ταχυτήτων, κατηγοριοποιημένα και ταξικά εν τέλει, διαφοροποιημένα σχολεία στην ταξική κοινωνία που ζούμε, γιατί σε τέτοια κοινωνία ζούμε. Σε σχολεία για λίγους και εκλεκτούς που θα περνάνε πρώτα από το «πυκνό κόσκινο» των εξετάσεων και όχι, από τα παιδιά των ευάλωτων περιοχών, όπως διαλαλείτε για να «χρυσώσετε το χάπι». Σε σχολεία με διαφορετική από τα υπόλοιπα σχολεία πηγή χρηματοδότησης, σε σχολεία με δικό τους ξεχωριστό και διαφορετικό πλαίσιο λειτουργίας από τα υπόλοιπα, με διαφορετικό τρόπο εισαγωγής, διαφορετικό αναλυτικό πρόγραμμα, διαφορετικό απολυτήριο. Σε σχολεία με διαφορετικό ωράριο λειτουργίας και διδακτικό ωράριο διαφορετικό για τους εκπαιδευτικούς, μέχρι και θερινά μαθήματα προβλέπονται σε αυτά τα Ωνάσεια. Ακόμα δε και με διαφορετικό - ακούστε έχει σημασία - ακόμα και με διαφορετικό προβλεπόμενο ανώτερο αριθμό μαθητών μέσα στην τάξη, 25 για τα Ωνάσεια, για τα άλλα ας είναι 27 και 29.

Αλήθεια όμως, κύριε Υπουργέ, πόσες και πόσες συγχωνεύσεις και καταργήσεις τμημάτων σε όλη τη χώρα, δε βασίσατε φέτος σε αυτούς ακριβώς τους αριθμούς, των 27 και 28 μαθητών μέσα στην τάξη, πόσες.

Η διαφοροποίηση, μάλιστα, των Ωνασείων Σχολείων σε σχέση με τα υπόλοιπα δημόσια σχολεία, αφορά ακόμα και την ίδια τη φύλαξη και την καθαριότητα τους, αφού στη Σύμβαση προβλέπονται ρητά, μέχρι και εταιρείες σεκιούριτι και εταιρείες εργολαβικές προφανώς, καθαριότητας. Η εκτεταμένη αυτή διαφοροποίηση, μάλιστα, θωρακίζεται και ενισχύεται και με μια αποκαλυπτική όσο και απαράδεκτη διάταξη του νομοσχεδίου η οποία λέει ότι ρητά συμφωνείτε ανάμεσα στα δύο μέρη, το Ίδρυμα Ωνάση, δηλαδή και την Κυβέρνηση, ρητά συμφωνείτε ξέρετε τι;

Ότι, οι όροι της παρούσας Σύμβασης Δωρεάς, υπερισχύουν κάθε αντίθετης διάταξης της εκάστοτε ισχύουσας νομοθεσίας και κανονιστικού πλαισίου. Τι λέτε τώρα;

Είναι δε, χαρακτηριστική της γαλαντομίας της Κυβέρνησης απέναντι στο Ίδρυμα Ωνάση και μια πρόβλεψη στη Σύμβαση μέχρι και για τη σύσταση, παρακαλώ, για τη σύσταση αυτοτελούς τμήματος Ωνάσειο Σχολείο στο Υπουργείο Παιδείας, δηλαδή, θα υπάρχει ένα τμήμα για τα χιλιάδες σχολεία και ένα άλλο ειδικό τμήμα για αυτά τα σχολεία.

Θα πούμε περισσότερα και τη Δευτέρα, στα άρθρα.

Ας, πάμε τώρα να δούμε τι σημαίνουν αυτά τα Ωνάσεια Σχολεία για τις οικογένειες και τα ίδια τα παιδιά των λαϊκών οικογενειών, των λαϊκών γειτονιών, όπου προβλέπεται βέβαια, αυτά τα σχολεία να λειτουργήσουν.

Όχι, μόνο κύριε Υπουργέ, δεν θα αντιμετωπιστούν οι οικονομικές, οι κοινωνικές και εκπαιδευτικές ανισότητες που υπάρχουν φυσικά. Όχι, μόνο δεν δίνονται, έτσι ίσες ευκαιρίες και δεν φτάνουμε στην αξιοκρατία και την κοινωνική δικαιοσύνη - τρομάρα σας - αλλά θα συμβεί το ακριβώς αντίθετο από αυτά που διακηρύσσατε. Αφού, με τις εξετάσεις επιλογής για την εισαγωγή σε αυτά τα Ωνάσεια Σχολεία, εξετάσεις που θα είναι ένα είδος μικρών πανελληνίων εξετάσεων, σε επίπεδο μάλιστα, Περιφέρειας Αττικής, Κεντρικής Μακεδονίας και ούτω καθεξής και με τη ζήτηση για το αγαθό της μόρφωσης, διαρκώς να αυξάνει και να αυξάνει τόσο όσο αυτή η μόρφωση λιγοστεύει στα σχολειά, τα υπόλοιπα και με τα φροντιστήρια βέβαια, να τρίβουν τα χέρια τους για την πελατεία τους που μεγαλώνει, άρχισαν ήδη τις προσφορές.

Στην ουσία, όπως ακριβώς έγινε και με τα πρότυπα σχολεία, όπου ιδρύθηκαν αυτά. Πρόκειται να πεταχτούν με κυνικό μάλιστα τρόπο πολλά παιδιά έξω από το σχολείο της γειτονιάς τους, αφού θα χρειάζονται εξετάσεις και δεν θα μετράει καθόλου ο τόπος διαμονής τους που είναι το σπίτι τους.

Άρα, για ποια στήριξη έρχεστε εδώ και μας μιλάτε των ευάλωτων περιοχών, όταν οι περισσότεροι μαθητές αυτών των περιοχών θα αποκλειστούν από το σχολείο τους; Μάλιστα, χωρίς να υπάρχει η δυνατότητα πολλές φορές αυτά τα παιδιά να πάνε και σε άλλο σχολείο της πόλης τους, όπως παραδείγματος χάρη, στο Πέραμα, όπου κι εκεί προβλέπεται να ιδρυθούν Ωνάσεια Σχολεία που θα απομείνουν μονάχα, στο Πέραμα μονάχα, δύο Γυμνάσια και ένα Γενικό Λύκειο απομακρυσμένα μεταξύ τους για χιλιάδες μαθητές και μαθήτριες ή για το Κιλκίς, όπου το 2ο Γυμνάσιο του Κιλκίς που έγινε Πρότυπο αποκλείστηκαν από αυτό παιδιά της γειτονιάς και πρέπει να μετακινηθούν χιλιόμετρα μακριά και δεν έχει εξασφαλιστεί ακόμη και τώρα που μιλάμε η μετακίνησή τους.

Αναβάθμιση το λέτε εσείς αυτό; Πετώντας, μάλιστα και τους εκπαιδευτικούς που για χρόνια υπηρετούν με αφοσίωση το δημόσιο σχολείο και αυτά τα παιδιά.

Μας μιλάτε και για τις ίσες ευκαιρίες που δίνετε με τα Ωνάσεια Σχολεία. Ο Πρόεδρος του Ιδρύματος Ωνάση μίλησε για ευκαιρίες που δεν έχουν κάποιοι και που έρχεται το Ίδρυμα Ωνάση να τις δώσει. Μόνο που αυτές οι ίσες - δήθεν - ευκαιρίες στα παιδιά των λαϊκών οικογενειών, στην πλειοψηφία των παιδιών, δηλαδή, γιατί σε αυτά απευθύνεστε με αυτά τα λόγια, αυτές καταρρέουν μπροστά στις συγχωνεύσεις και τις καταργήσεις χιλιάδων τμημάτων που επιβάλλατε.

Μπροστά στην υποβάθμιση της παράλληλης στήριξης που φέρατε, μπροστά στην εγκατάλειψη της Ειδικής Αγωγής που οδηγήσατε, στα τεράστια προβλήματα σχολικών υποδομών που γίνονται πια εξαιτίας της πολιτικής σας όλο και πιο επικίνδυνες αυτές οι υποδομές και κάτι ακόμα. Οι ίσες ευκαιρίες που διαλαλείτε όταν αφορούν σε ταξικά άνισους ανθρώπους τις ανισότητες τις αυξάνουν, δεν τις μειώνουν, δεν τις αμβλύνουν.

Άλλο, λοιπόν, ίσες ευκαιρίες και άλλο ίσα δικαιώματα στη μόρφωση για όλα τα παιδιά, που λέμε εμείς. Αλλά αυτό, τα ίσα δικαιώματα στη μόρφωση, ούτε να το πείτε δεν τολμάτε, όχι να το επιδιώξετε και να το καταφέρετε.

Κοντολογίς, όλο αυτό το λεγόμενο δίκτυο των 22 Ωνάσειων Σχολείων λειτουργεί ως πιλότος για την περαιτέρω, όσο και απευθείας διείσδυση των ιδιωτικών εταιρειών και των καπιταλιστών ιδιοκτητών τους βέβαια, στην ίδια τη λειτουργία, αλλά και το περιεχόμενο του σχολείου. Στο τι μαθαίνουν, δηλαδή, τα παιδιά μας στο σχολείο.

Όσο για την ερώτηση, για το «τι ζητά η αλεπού στο παζάρι» και οι μεγαλοεπιχειρηματίες στα σχολεία με την προβιά του χορηγού, η απάντηση ξέρετε δεν είναι δύσκολη. Κατ’ αρχάς, προβολή διαρκείας. Θετική προβολή των εκμεταλλευτών στις συνειδήσεις των εκμεταλλευόμενων.

Ξέπλυμα του αντιλαϊκού και παρασιτικού τους ρόλου, των καπιταλιστών και ταυτόχρονη, βέβαια, μαζική καλλιέργεια ενός τάχα μου φιλολαϊκού τους προφίλ. Ιδεολογικά φυσικά κέρδη για τους μεγαλοεπιχειρηματίες από την άμεση εμπλοκή τους στο ίδιο το περιεχόμενο του σχολείου και των προγραμμάτων του, αλλά και κάτι πιο πρακτικό, καθώς όπως κάθε καπιταλιστής που σέβεται τον εαυτό του και δεν ξεχνά ποτέ το στόχο του κέρδους, έτσι και με τα Ωνάσεια Σχολεία, κάθε δωρεά του Ιδρύματος Ωνάση σε αυτά εκπίπτει της φορολογίας του ως το ποσό του 40% του συνολικού εισοδήματος.

Για να μην ξεχνιόμαστε, δηλαδή και για να μην έχουμε και καμιά αμφιβολία για το πόσο φιλανθρωπικό είναι τελικά αυτό τους το έργο. Να θυμηθούμε εδώ, αναγράφεται άλλωστε στην πρώτη-πρώτη σελίδα, ότι η φορολογική και η επιχειρηματική έδρα του Ιδρύματος Ωνάση δεν βρίσκεται στη χώρα μας αλλά βρίσκεται στο Λιχτενστάιν και όπως έλεγε προχθές μια δασκάλα τα σχολεία της γειτονιάς μας δεν τα έχτισε κανένας εφοπλιστής, τα έχτισαν είναι οι φόροι μια ζωής των εργαζόμενων γονιών μας, ήταν ανοιχτά για εμάς, για τα παιδιά μας και θα είναι ανοιχτά και για τα δισέγγονα μας. Τα σχολεία ανήκουν στις γειτονιές τους.

Τέλος, αλήθεια τι σημαίνει σήμερα σύγχρονο, καλό, προοδευτικό σχολείο; Δεν είναι αυτό που τα δίνει όλα σε όλους και όχι κάποια σε λίγους; Δεν είναι αυτό που μορφώνει ισότιμα όλους τους μαθητές και δεν κλείνει την πόρτα σε όσους έτυχε να μην αντέχει η τσέπη τους; Δεν είναι αυτό που δεν διαχωρίζει τους μαθητές αλλά βοηθά τον καθένα ανάλογα με τις ανάγκες του, έτσι ώστε όλοι μαζί να προοδεύουν; Δεν είναι αυτό που δεν καλλιεργεί τον ανταγωνισμό και τη λογική «ο θάνατός σου η ζωή μου;

Αντί, λοιπόν, να ανταγωνίζονται μαθητές δημοτικού για κάποιες ελάχιστες θέσεις, γιατί μαθητές δημοτικού θα ανταγωνίζονται, στα λεγόμενα Πρότυπα και Ωνάσεια σχολεία σήμερα, στον 21ο αιώνα που βρισκόμαστε πια εδώ και 25 χρόνια, υπάρχουν πια εκείνες οι δυνατότητες ώστε όλα τα σχολεία να είναι πραγματικά πρότυπα, με όλους τους καθηγητές τους, με ασφαλείς, σύγχρονες υποδομές, με σύγχρονα βιβλία, μέσα διδασκαλίας και με όλες τις αναγκαίες υποδομές για τον αθλητισμό και την πολιτιστική δημιουργία. Αυτά τα σχολεία, όμως, δεν χωράνε στην πολιτική σας, χωράνε, όμως, ξέρετε στις καρδιές της νεολαίας και του λαού μας και με το κίνημα του αυτά όλα θα τα κάνει πραγματικότητα.

Καταψηφίζουμε, φυσικά, τη Σύμβαση με το Ίδρυμα Ωνάση.

Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κωνσταντινίδης Ευστάθιος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Κόντης Ιωάννης και Θρασκιά Ουρανία (Ράνια).

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κ. Δελή.

Το λόγο έχει η κυρία Ασημακοπούλου, Ειδική Αγορήτρια της Ελληνικής Λύσης - Κυριάκος Βελόπουλος.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ένα σύγχρονο κράτος οφείλει να μεριμνά για την εκπαιδευτική πολιτική, ιδίως για την επάρκεια και καταλληλότητα αναφορικά με τους σχολικούς χώρους, την υλικοτεχνική υποδομή, τους οικονομικούς πόρους, το διδακτικό και λοιπό προσωπικό, τα προγράμματα σπουδών και άλλα.

Η σχολική εκπαίδευση μπορεί να παίξει καίριο ρόλο στην προώθηση πιο δίκαιων, ευημερουσών και συμπεριληπτικών κοινωνιών και οικονομιών. Η σωστή εκπαίδευση βοηθάει τα παιδιά και τους νέους να αναπτύξουν τις γνώσεις, τις δεξιότητες και τη συμπεριφορά που απαιτούνται για να γίνουν υπεύθυνα, ανθεκτικά και ενεργά άτομα. Οι στόχοι αυτοί μπορούν να επιτευχθούν μόνο εάν τα εκπαιδευτικά συστήματα είναι πραγματικά δίκαια και συμπεριληπτικά για όλους.

Τα εκπαιδευτικά συστήματα οφείλουν να διασφαλίζουν ότι όλοι οι εκπαιδευόμενοι έχουν την ευκαιρία να αξιοποιήσουν τις δυνατότητές τους, ανεξάρτητα από την προσωπική τους κατάσταση ή από το οικογενειακό και κοινωνικό και οικονομικό τους υπόβαθρο. Ισότητα δεν σημαίνει ότι όλοι οι μαθητές αποκτούν ίσα αποτελέσματα από την εκπαίδευση, αλλά ότι οι διαφορές στα αποτελέσματα των μαθητών δεν σχετίζονται με το υπόβαθρο τους ή με τις οικονομικο-κοινωνικές συνθήκες πάνω στις οποίες οι μαθητές δεν έχουν κανέναν έλεγχο. Ωστόσο, σήμερα δεν έχουν όλοι οι νέοι ίσες ευκαιρίες να επωφεληθούν από την εκπαίδευση.

Η μόρφωση, η παιδεία, η εκπαίδευση θεωρούνται διαχρονικά αναλλοίωτες αξίες και απαραίτητη προϋπόθεση για τη διαμόρφωση υπεύθυνων πολιτών με κοινωνική και δημοκρατική συνείδηση.

Η εκπαίδευση σήμερα και στο παρελθόν έχει διττό ρόλο, την παροχή γενικών γνώσεων και ταυτόχρονα ειδικών επαγγελματικών γνώσεων, ώστε να εξυπηρετούνται οι μορφωτικές και βιοποριστικές ανάγκες του ατόμου. Η προαγωγή της ισοτιμίας πραγματοποιείται όταν όλοι ανεξαιρέτως οι μαθητές έχουν πρόσβαση σε υψηλής ποιότητας εκπαιδευτικές ευκαιρίες.

Ως αντικείμενο της Σύμβασης το Πρόγραμμα, που τελεί υπό την εποπτεία του Υπουργείου Παιδείας και αποτελείται από το σύνολο των όρων και των παραρτημάτων της για τη δημιουργία και λειτουργία του δικτύου των Δημοσίων Ωνασείων Σχολείων.

Στο πρόγραμμα εντάσσονται μέχρι 22 υφιστάμενες σχολικές μονάδες δευτεροβάθμιας εκπαίδευσης. Ήτοι μέχρι 11 γυμνάσια και 11 γενικά λύκεια σε όλη την επικράτεια. Προβλέπεται ειδικά η λειτουργία έξι τουλάχιστον σχολικών μονάδων, δηλαδή τριών γυμνασίων και τριών γενικών λυκείων σε τρεις δήμους κατά το πρώτο σχολικό έτος 2025 – 2026, υπό τους όρους της σύμβασης εκτός αν συμφωνηθεί από τα μέρη αλλιώς. Τα Δημόσια Ωνάσεια Σχολεία ακολουθούν και τηρούν το πρόγραμμα των πρότυπων σχολείων που δύναται να προσαρμοστεί από τη διοικούσα επιτροπή τους με απόφαση του Υπουργού Παιδείας Θρησκευμάτων και Αθλητισμού. Με αποκλειστική δαπάνη και μέριμνα του ιδρύματος, λειτουργούν στα Δημόσια Ωνάσεια Σχολεία όμιλοι και σύνολα στους οποίους η παρακολούθηση είναι υποχρεωτική. Οι όμιλοι και τα σύνολα λειτουργούν με εκπαιδευτικούς των Δημοσίων Ωνασείων Σχολείων της οικείας περιφέρειας, οι οποίοι υποχρεούνται να διαθέτουν ως 24 ώρες μηνιαίως επί 9 μήνες ετησίως. Ορίζεται επίσης, ότι τα Δημόσια Ωνάσεια Σχολεία είναι υφιστάμενες σε λειτουργία σχολικές μονάδες της δευτεροβάθμιας δημόσιας εκπαίδευσης, εξυπηρετούν από κοινού με τα υπόλοιπα σχολεία τους σκοπούς της και υπάγονται διοικητικά στον οικείο διευθυντή εκπαίδευσης.

Ξεκινώντας από την αιτιολογική έκθεση, διαβάζουμε· ποιο ζήτημα αντιμετωπίζει ή αξιολογούμενη ρύθμιση; Λέτε ότι τα Δημόσια Ωνάσεια Σχολεία έχουν σκοπό την παροχή δημόσιας δωρεάν παιδείας υψηλής ποιότητας για την ολόπλευρη, αρμονική και ισόρροπη ανάπτυξη και καλλιέργεια των μαθητών. Δηλαδή αυτό είναι μια έμμεση παραδοχή, ότι στα δημόσια σχολεία δεν παρέχεται παιδεία υψηλής ποιότητας για την ολόπλευρη, αρμονική και ισόρροπη ανάπτυξη και καλλιέργεια των μαθητών;

Λίγο πιο κάτω διαβάζουμε, ότι τα Δημόσια Ωνάσεια Σχολεία έχουν σκοπό την υλοποίηση καινοτόμων εκπαιδευτικών προγραμμάτων με αξιοποίηση βιωματικών μεθόδων διδασκαλίας και άλλων πρωτοπόρων διδακτικών πρακτικών και δράσεων που σημαίνει ότι στα κοινά δημόσια σχολεία δεν υλοποιούνται καινοτόμα εκπαιδευτικά προγράμματα με πρωτοπόρες διδακτικές πρακτικές;

Η προαγωγή της επιστημονικής έρευνας, η ενθάρρυνση της κατάρτισης των μαθητών στην ψηφιακή τεχνολογία και στην τεχνική νοημοσύνη και η προώθηση της πολυγλωσσίας δεν θα έπρεπε να είναι στόχοι για όλες τις μαθήτριες και τους μαθητές σε όλα τα δημόσια σχολεία; Προφανώς και θα έπρεπε. Όμως όταν είμαστε τελευταίοι στις δαπάνες όσον αφορά στην παιδεία στην Ευρωπαϊκή Ένωση και μεταξύ των χωρών του ΟΟΣΑ, όλα αυτά είναι όνειρα θερινής νυκτός.

Στην πιο πρόσφατη έκθεσή του η «Εκπαίδευση με μια ματιά 2024», ενώ οι δαπάνες για την πρωτοβάθμια έως και την τριτοβάθμια εκπαίδευση αντιπροσωπεύουν κατά μέσο όρο το 10% των συνολικών δημοσίων δαπανών στις χώρες του ΟΟΣΑ, στην Ελλάδα το ποσοστό αυτό ανέρχεται μόλις στο 6,1%. Για το 2022, το ποσοστό των κρατικών δαπανών που αφιερώνεται στην εκπαίδευση στην Ελλάδα συμπεριλαμβανομένης της μη τυπικής μάθησης φτάνει περίπου το 7%, παραμένοντας στο χαμηλότερο επίπεδο μαζί με την Ιταλία. Κατά μέσο όρο οι χώρες του ΟΟΣΑ αφιερώνουν περίπου το 12% των κρατικών δαπανών τους στην εκπαίδευση. Δηλαδή είμαστε περίπου 42% κάτω από το μέσο όρο.

Στη δευτεροβάθμια επαγγελματική εκπαίδευση βρισκόμαστε στην 24η θέση με 8.127 δολάρια στις 28 χώρες που δίνουν στοιχεία στον ΟΟΣΑ για την επαγγελματική εκπαίδευση. Κάτω από εμάς στην κατάταξη ως προς τις επενδύσεις, είναι η Τουρκία, η Βουλγαρία, η Ρουμανία και το Μεξικό. Ο μέσος όρος των χωρών του ΟΟΣΑ είναι 13.216 δολάρια και της Ευρωπαϊκής Ένωσης των 25 είναι 13.072. Δηλαδή, στην Ευρώπη δίνουν κατά μέσο όρο για την επαγγελματική εκπαίδευση 60,84% παραπάνω χρήματα από αυτά που επενδύουμε εμείς.

Ας μη γελιόμαστε. Χωρίς χρήματα Παιδεία δεν κάνεις.

Διαβάζουμε επίσης στην αιτιολογική έκθεση, ότι μέσω της ίδρυσης και λειτουργίας τους πραγματώνεται η αποστολή της παιδείας ως μέσου για την αντιμετώπιση των οικονομικών, κοινωνικών και εκπαιδευτικών ανισοτήτων, την παροχή ίσων ευκαιριών με βάση την αρχή της αξιοκρατίας και την εμπέδωση της κοινωνικής δικαιοσύνης.

Λέτε, ότι η λειτουργία των Δημοσίων Ωνασείων Σχολείων σε περιοχές που αντιμετωπίζουν κοινωνικές και οικονομικές προκλήσεις πολλαπλασιάζει τις εκπαιδευτικές ευκαιρίες των μαθητών ως μέσο κοινωνικής κινητικότητας, επιβραβεύει την αριστεία, ενισχύει τις τοπικές κοινωνίες και αναβαθμίζει συνολικά την ποιότητα της δημόσιας εκπαίδευσης. Για ποιες τοπικές κοινωνίες μιλάμε; Σύμφωνα με το άρθρο για τη διαδικασία επιλογής μαθητών η συμμετοχή στις εισαγωγικές εξετάσεις επιτρέπεται ανεξάρτητα από τον τόπο διαμονής εντός της ίδιας Περιφερειακής Διεύθυνσης Εκπαίδευσης. Άρα, μιλάμε για υπερτοπικά σχολεία, δηλαδή, οι μαθητές του σχολείου της γειτονιάς που δεν θα πετύχουν την εισαγωγή στο σχολείο που με βάση τη χωροταξική κατανομή θα έπρεπε να φοιτήσουν θα αναγκαστούν να ψάχνουν για σχολείο.

Να σας θυμίσουμε τι έγινε με την υπογείως μεθοδευμένη απόφασή σας να μετατρέψετε το 26ο Γυμνάσιο της Αθηνάς σε Πειραματικό, παρά τις αντιδράσεις γονέων εκπαιδευτικών και μαθητών που δυνητικά θα ήταν μαθητές αυτού του σχολείου; Γι’ αυτή την μετατροπή έγιναν ερωτήσεις προς το ΥΠΑΙΘ από όλα σχεδόν τα κόμματα εκτός από το ΠΑΣΟΚ. Μεταξύ των Βουλευτών που ζητούσαν εξηγήσεις ήταν και ο σημερινός Πρόεδρος της Βουλής, ο οποίος ρωτούσε την κυρία Υπουργό, τι θα κάνει για να προστατέψει το δικαίωμα πρόσβασης των μαθητών της Α΄ Δημοτικής Κοινότητας Κολωνακίου στη δημόσια εκπαίδευση και να διασφαλίσει την ποιότητα ζωής και την καθημερινότητα των παιδιών και των οικογενειών τους. Η απάντηση που πήρε ήταν μία περιγραφή του νόμου αλλά η προηγούμενη ερώτηση ουδέποτε απαντήθηκε. Έτσι, κάποια παιδιά αναγκάζονται να περπατάνε πάνω από 40 λεπτά για να πάνε και να γυρίσουν από το σχολείο τους.

Με περισσή αλαζονεία αγνοήσετε και την απόφαση 344/2023 του ΣτΕ με την οποία έκανε δεκτή την αίτηση ακύρωσης των γονέων ανήλικων τέκνων, μαθητών της Στ΄ Τάξης στο 15ου Δημοτικού Σχολείου Αθηνών και Συλλόγων Γονέων και Κηδεμόνων Δημοτικών Σχολείων του Δήμου Αθηναίων κατά τις 26500Δ6 9/3/ 2022 αποφάσεως της Υφυπουργού Παιδείας και Θρησκευμάτων κατά το μέρος που με την απόφαση αυτή χαρακτηρίστηκε ως Πειραματικό Σχολείο το 26ο Γυμνάσιο Αθηνών. Τώρα πάλι τα ίδια.

Με ποια κριτήρια επιλέχθηκαν τα σχολεία που θα χαρακτηριστούν «Ωνάσεια»; Τι θα γίνει με τους μαθητές, π.χ., με βάση το χωροταξικό σχεδιασμό θα φοιτούσαν στο 1ο Γυμνάσιο Περάματος, αν αυτά τελικά θα καταφέρουν λόγω των εξετάσεων να εισαχθούν στο εν λόγω σχολείο; Το 2ο Γυμνάσιο Περάματος το πιο κοντινό από το 1ο Γυμνάσιο απέχει σχεδόν δύο χιλιόμετρα από αυτό που σημαίνει: ότι οι μαθήτριες και μαθητές που κατοικούν κοντά στο 1ο Γυμνάσιο θέλουν 25 λεπτά με τα πόδια μόνο για να πάνε. Θα μπορέσει το 2ο Γυμνάσιο Περάματος να «απορροφήσει» όλους όσους δεν τα κατάφεραν να εισαχθούν στο 1ο Γυμνάσιο; Το 3ο Γυμνάσιο είναι στο νέο Ικόνιο σε απόσταση 3,6 χιλιόμετρα από το 1ο Γυμνάσιο ή 49 λεπτά με τα πόδια. Τις κοινωνικές επιπτώσεις από τη διαίρεση της τοπικής κοινωνίας τις έχετε σκεφτεί;

Ως προς την αποστολή τους, λέτε ότι μεταξύ άλλων μία από τις στοχεύσεις τους θα είναι ο σεβασμός της ετερότητας σε όλες τις μορφές. Τι πάει να πει αυτό; Σε ποια ετερότητα αναφέρεστε; Και εδώ woke ατζέντα; Στον ευαίσθητο τομέα της εκπαίδευσης των παιδιών μας; Υπενθυμίζουμε ότι στις 25/9/2024 καταθέσαμε πρόταση νόμου με θέμα τι; Την δυνατότητα γονέων και κηδεμόνων να ζητούν εξαίρεση ανήλικων μαθητών από διδασκαλίες σχετικές με τη σεξουαλική διαπαιδαγώγηση. Η πρόταση νόμου παρείχε το δικαίωμα στους γονείς και τους κηδεμόνες ανήλικων μαθητών να μπορούν να ζητούν εξαίρεση από τη διδασκαλία μαθημάτων της κατ’ ευφημισμόν σεξουαλικής διαπαιδαγώγησης, τόσο στα νηπιαγωγεία όσο και στην πρωτοβάθμια αλλά και στη δευτεροβάθμια εκπαίδευση. Χιλιάδες γονείς δεν θέλουν τα παιδιά τους να υφίστανται την επιρροή της woke ατζέντας. Με την «Ελληνική Λύση», το σχολείο θα μεταδίδει στον μαθητή την αληθινή αγάπη για την πατρίδα, για την ιστορία, τη θρησκεία και την οικογένεια.

Για το σύνολο της διάρκεια της Σύμβασης και για τις 22 σχολικές μονάδες υπολογίζεται συνολική δαπάνη έως 160 εκατομμύρια ευρώ μέχρι τη λήξη του σχολικού έτους 2036-2037, δηλαδή για 12 σχολικά έτη που καλύπτεται εξ ολοκλήρου από το Ίδρυμα. Βέβαια λέτε, ότι το Ίδρυμα δεν υποχρεούται να προβεί σε καταβολές για σχολική μονάδα εφόσον για τη λειτουργία της δεν τηρούνται οι προϋποθέσεις της Σύμβασης. Πρακτικά αυτό τι σημαίνει; Ποιος θα το ελέγχει; Πώς διασφαλίζει το δημόσιο ότι αυτή η πρόβλεψη δεν θα αξιοποιηθεί καταχρηστικά από το Ίδρυμα;

Η Διοικούσα Επιτροπή των Δημοσίων Ωνασείων Σχολείων θα αποτελείται από 9 μέλη με τους αναπληρωτές τους, τέσσερα εκ των οποίων θα προτείνονται από το Ίδρυμα και θα συγκροτείται με απόφαση του Υπουργού Παιδείας.

Από την άλλη, συνοπτικά, σε κάθε ζεύγος συνδεδεμένων Δημοσίων Ωνασείων Σχολείων, συστήνεται ένα επιστημονικό εποπτικό συμβούλιο, με τετραετή θητεία, με δυνατότητα ανανέωσης, με απόφαση της διοικούσας επιτροπής των Δημοσίων Ωνασείων Σχολείων. Κάθε ΕΠΕΣ είναι επταμελές και συγκροτείται με απόφαση της διοικούσας επιτροπής των Δημοσίων Ωνασείων Σχολείων.

Που θέλουμε να καταλήξουμε. Για την εισαγωγή των μαθητών στην πρώτη γυμνασίου και στην πρώτη λυκείου, θα πραγματοποιούνται εξετάσεις από το οικείο ΕΠΕΣ. Θα είναι υπεύθυνο για τον συντονισμό και την εφαρμογή των διαδικασιών επιλογής των μαθητών. Με απόφαση του Υπουργού Παιδείας, κατόπιν εισήγησης της διοικούσας επιτροπής των δημοσίων Ωνασείων Σχολείων και γνώμη στο Ινστιτούτο Εκπαιδευτικής Πολιτικής, θα καθορίζεται κάθε ζήτημα σχετικά με τον τύπο εξετάσεων, τις διαδικασίες, τους χρόνους, τα πάντα. Σε όλα αυτά το ΥΕΠ θα έχει απλή γνώμη, ούτε καν σύμφωνη. Άρα, για τα σχετικά με την επιλογή των μαθητών θα αποφασίζει, επί της ουσίας, ο Υπουργός με την διοικούσα επιτροπή των Δημοσίων Ωνασείων Σχολείων.

Όσον αφορά στα πρότυπα, σύμφωνα με δημοσιεύματα, ενδεικτικά, εννέα στους δέκα μαθητές δημοτικού που θέλουν να εισαχθούν σε κάποιο πρότυπο γυμνάσιο, κάνουν φροντιστήριο προετοιμασίας. Το μηνιαίο κόστος, για προετοιμασία σε φροντιστήρια για τα πρότυπα, κυμαίνεται περίπου στα 200 με 300 ευρώ, μαζί με τις προσομοιώσεις εξετάσεων που οργανώνονται. Το συνολικό κόστος εξαρτάται από τον χρόνο έναρξης της προετοιμασίας και την περιοδικότητα των μαθημάτων. Πάντως, καθώς οι περισσότεροι ξεκινούν από τις αρχές της έκτης δημοτικού, ένα μέσο κόστος κυμαίνεται στα 2.000 ευρώ για το οκτάμηνο, από τον Σεπτέμβριο ως τον Μάιο, μήνα των εξετάσεων. Τα ιδιαίτερα μαθήματα κοστίζουν 15 με 20 ευρώ την ώρα.

Πόσοι Έλληνες γονείς έχουν τη δυνατότητα να διαθέσουν αυτά τα χρήματα; Πολλά παιδιά δεν έχουν πια ίση πρόσβαση σε πόρους, όπως φροντιστήρια ή άλλες δομές ενίσχυσης. Θεωρούνται απαραίτητα σε τέτοιου είδους εξετάσεις, κάτι που μπορεί να δημιουργήσει άνισους όρους εισαγωγής των μαθητών.

Ο ρόλος της εκπαίδευσης σήμερα, στην ανάπτυξη και την οικονομία της γνώσης, είναι σπουδαιότατος αλλά και δυσχερής, διότι το σχολείο σαν καθρέφτης της κοινωνίας, οφείλει να αναπροσαρμόζεται, ώστε να συμβαδίζει με το κοινωνικό γίγνεσθαι. Η αύξηση των δαπανών για την παιδεία είναι αναγκαία όσο ποτέ, ώστε να διασφαλιστεί ότι κάθε μαθητής θα έχει ίσες ευκαιρίες πρόσβασης στην εκπαίδευση και ευκαιρίες για να αναπτύξει δεξιότητες ζωής. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ(Πρόεδρος της Επιτροπής):** Ευχαριστούμε την κυρία Ασημακοπούλου.

Σε αυτό το σημείο να αναγνώσουμε τις προτάσεις, μετά από τη σύνθεση που έκανε η Γραμματεία. Το Ίδρυμα Ωνάση, η ΟΛΜΕ, δήμαρχος Θεσσαλονίκης, δήμαρχος Περιστερίου, δήμαρχος Αχαρνών, Ινστιτούτο Εκπαιδευτικής Πολιτικής, ΚΕΔΕ, δήμος Αθηναίων, Διοικούσα Επιτροπή Προτύπων και Πειραματικών Σχολείων, Ανώτατη Συνομοσπονδία Γονέων Μαθητών Ελλάδος. Αυτοί οι δέκα φορείς θα κληθούν τη Δευτέρα στις 12 η ώρα.

Θα διακόψουμε σε αυτό το σημείο πάλι, για να πάμε στην Ολομέλεια, που αρχίζει η ώρα του Πρωθυπουργού. Ίσως κρατήσει μία ώρα. Ο Αρχηγός της Αξιωματικής Αντιπολίτευσης στην επερώτηση και η απάντηση του Πρωθυπουργού. Σε μία ώρα περίπου θα επανέλθουμε.

*(Στο σημείο αυτό υπήρξε διακοπή της συνεδρίασης)*

*(Συνέχεια μετά τη διακοπή)*

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι συνεχίζεται η διαδικασία της Επιτροπής.

Τον λόγο έχει τώρα η Ειδική Αγορήτρια της Κ.Ο. της «Νέας Αριστεράς», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. της «Νέας Αριστεράς»)** Ευχαριστώ κύριε Πρόεδρε.

Κυρία Υπουργέ, κύριοι συνάδελφοι, θα μείνω μόνο στο νομοσχέδιο αν και θα ήθελα να διαμαρτυρηθώ, διότι σταματήσαμε μία κοινοβουλευτική διαδικασία που δεν έχει συμβεί -είναι η πρώτη φορά που συμβαίνει στη μέση της- και αυτό δείχνει μια υποβάθμιση νομίζω στη δυνατότητα των βουλευτών και των μικρότερων κομμάτων να συμμετέχουν ισότιμα σε αυτήν την διαδικασία. Προφανώς η ευθύνη δεν είναι δική σας, κύριε Πρόεδρε, αλλά θέλω να το διαβιβάσετε, διότι ήδη είχαν τοποθετηθεί οι εκπρόσωποι της Νέας Δημοκρατίας και του ΠΑΣΟΚ και δεν νομίζω ότι έπρεπε να διακοπεί η διαδικασία. Ξεκινώ για το νομοσχέδιο, γιατί νομίζω ότι αυτό είναι το ουσιαστικό.

Η σημερινή συζήτηση είναι η Κύρωση της Σύμβασης Δωρεάς που αφορά στη δημιουργία του Δικτύου Δημοσίων Ωνασείων Σχολείων και η οποία βεβαίως, κατά την προσωπική μου άποψη, έρχεται να φωτίσει για μια ακόμη φορά την εκπαιδευτική πολιτική της κυβέρνησης. Μια πολιτική που παρά τους ευφάνταστους τίτλους -και πρέπει να την συγχαίρουμε γι΄ αυτό- και τις επικοινωνιακές εξαγγελίες είναι πάρα πολύ χαρακτηριστικό ότι η Επιτροπή Μορφωτικών Υποθέσεων δεν είχε δει τη Σύμβαση και μέσα σε 24 ώρες ή και λιγότερο από όταν υπογράφτηκε και έπαιξε στα μίντια, ήρθε στη Βουλή για να έχουμε τη δυνατότητα να τοποθετηθούμε. Λέω λοιπόν, ότι η πολιτική συνολικά της Νέας Δημοκρατίας βαθαίνει την ταξικότητα και τις ανισότητες στο εκπαιδευτικό σύστημα της χώρας μας.

Τι λέει λοιπόν; Μιλάει για πολυτυπία των σχολείων. Κατά τη γνώμη μας αυτή είναι η θεσμοθέτηση των ανισοτήτων. Φαίνεται να συνεχίζεται και με αυτήν τη σύμβαση ο κατακερματισμός του δημόσιου εκπαιδευτικού συστήματος. Δημιουργούνται κατηγορίες σχολείων που παρέχουν διαφορετικά εκπαιδευτικά προγράμματα σε διαφορετικές κοινωνικές ομάδες.

Τα Ωνάσεια Σχολεία εντάσσονται στο ίδιο δόγμα της πολυτυπίας, που έχουμε δει και με τα πρότυπα, την εξαγγελία για τα διεθνή απολυτήρια και τις ρυθμίσεις για τα ιδιωτικά πανεπιστήμια. Είναι μια πολιτική που αποδομεί την παιδαγωγική αρχή της ενιαίας εκπαίδευσης, παραβιάζοντας κατάφωρα την ισότητα στις ευκαιρίες για όλα τα παιδιά. Αλήθεια γιατί πρέπει να υπάρχει άρθρο περί αποστολής των Ωνασείων; Τι νόημα έχει, όταν ο ν.1566/1985 ορίζει το σκοπό της ελληνικής εκπαίδευσης σε κάθε βαθμίδα ξεχωριστά;

Βεβαίως σύμφωνα με το κυβερνητικό αφήγημα η εισαγωγή της πολυτυπίας στην εκπαίδευση είναι μεταρρύθμιση. Στην πραγματικότητα όμως, όπως είπα και πριν, προωθείται ένα σύστημα ανισοτήτων που υπονομεύει την ενότητα του σχολείου.

Η παλλαϊκή επιθυμία για καλύτερα σχολεία γίνεται δυστυχώς αντικείμενο απροσχημάτιστης εκμετάλλευσης από την κυβέρνηση και εργαλειοποιούνται οι ιδιωτικές συμβάσεις και η υφιστάμενη νομοθεσία περί δωρεάς για να προωθηθούν αντιδραστικές εκπαιδευτικές πολιτικές. Η διαφοροποίηση των αναλυτικών προγραμμάτων και οργάνωσης ανάμεσα στα Ωνάσεια και στα υπόλοιπα σχολεία διαμορφώνει μία εκπαιδευτική ελίτ που αφήνει τους λιγότερο προνομιούχους στο περιθώριο. Άρα μιλάμε για μια ταξική πολιτική και για νησίδες αριστείας.

Η κυβέρνηση ισχυρίζεται ότι τα Ωνάσεια Σχολεία θα ενισχύσουν τις ευκαιρίες των παιδιών από υποβαθμισμένες περιοχές. Στην ουσία όμως πρόκειται για μια εκπαιδευτική μικρογραφία που ενισχύει το χάσμα ανάμεσα στα προνομιούχα στρώματα και τη μεγάλη κοινωνική πλειοψηφία. Οι εισαγωγικές εξετάσεις για παιδιά του δημοτικού, το πολύπλοκο σύστημα επιλογής και οι προφορικές συνεντεύξεις, αποκλείουν εξ αρχής ένα μεγάλο αριθμό μαθητών που δεν διαθέτουν τα απαραίτητα κοινωνικά ή οικονομικά εφόδια, διότι προφανώς χρειάζονται φροντιστήρια και όχι μόνο και κοινωνικές δεξιότητες και όλα αυτά.

Επιπλέον, η επιλογή των περιοχών λειτουργίας των Ωνασείων Σχολείων δείχνει ότι προτεραιότητα δίνεται σε κάποιες γεωγραφικές ζώνες που «μπορούν» να αναδείξουν το σχέδιο, ενώ άλλες περιοχές με εξίσου μεγάλες ανάγκες παραμένουν εκτός. Για να μην αναφερθώ στην Ήπειρο από την οποία προέρχομαι, να πω ένα παράδειγμα. Δύο Ωνάσεια στη Ρόδο, κανένα στο Βόρειο Αιγαίο, στα Επτάνησα και τις Κυκλάδες. Συμβάλλει αυτό στην ισότητα των ευκαιριών, έστω και έτσι όπως την αντιλαμβάνεστε εσείς;

Αν πράγματι υπήρχε η ειλικρινής διάθεση, αν υπήρχε ισχυρή πολιτική βούληση να υποστηριχθούν αυτά τα παιδιά, η διεθνής παιδαγωγική εμπειρία παρέχει, με αφθονία, κατάλληλα εκπαιδευτικά πρότυπα και παιδαγωγικά εργαλεία, για έναν τέτοιο σκοπό. Κάποια από τα οποία έχουν ήδη δοκιμαστεί στη χώρα μας.

Τα διαπολιτισμικό σχολεία και οι ζώνες εκπαιδευτικής προτεραιότητας απευθύνονται, επίσης, στα πιο παραγκωνισμένα κοινωνικά στρώματα, έχουν παρόμοιες επιδιώξεις και η εμπειρία που έχουν συσσωρεύσει, στην Ελλάδα και διεθνώς, θα μπορούσε να αξιοποιηθεί για τον σχεδιασμό ενός τέτοιου έργου. Και φαντάζομαι ότι είναι διεθνές παράδοξο να μπορεί ο κ. Υπουργός να εμφανιστεί σε ένα διεθνές παιδαγωγικό συνέδριο και να δηλώσει την πρόθεση να συνδυαστεί η όποια προσπάθεια εφαρμογής τέτοιων θεσμών, με την καθιέρωση εισαγωγικών εξετάσεων σε κάποια ελάχιστα προνομιακά σχολεία.

Βλέπουμε, λοιπόν, την εκχώρηση της εκπαίδευσης, με γοργά βήματα, στο κομμάτι της ιδιωτικής πρωτοβουλίας. Είναι αυτό. Είναι η πολιτική βούληση της Κυβέρνησης να εκχωρήσει βασικές λειτουργίες της δημόσιας εκπαίδευσης στην ιδιωτική πρωτοβουλία.

Μέσω της Σύμβασης, το Ίδρυμα Ωνάση αποκτά υπερεξουσίες στη διοίκηση, την οργάνωση και τη λειτουργία των σχολείων. Η Διοικούσα Επιτροπή, με 4 από τα 9 μέλη να προέρχονται από το Ίδρυμα, έχει τη δυνατότητα να επιβάλει όρους, που υπερισχύουν της εθνικής νομοθεσίας, όπως αναφέρεται ρητά στο άρθρο 11 της Σύμβασης. Αυτό σημαίνει ότι ένα ιδιωτικό ίδρυμα αποκτά λόγο και έλεγχο σε ζωτικά ζητήματα, όπως το διδακτικό πρόγραμμα, την αξιολόγηση των εκπαιδευτικών, ακόμη και τους όρους φοίτησης των μαθητών.

Η Σύμβαση αυτή όχι μόνο υπονομεύει τη συνταγματική υποχρέωση της πολιτείας για δωρεάν εκπαίδευση, αλλά -επιτρέψτε μου να πω- προωθεί και ένα νέο «ευεργετισμό», που παρακάμπτει τις έννοιες της ισονομίας. Αυτό, πώς γίνεται; Σε ένα πλαίσιο συνολικότερης υποβάθμισης των δημόσιων σχολείων. Η πραγματικότητα – είπαν και άλλοι συνάδελφοι- παραμένει αποκαρδιωτική. Σχολικές μονάδες, με ελλιπείς υποδομές, παρωχημένα διδακτικά υλικά και σοβαρότατες ελλείψεις σε προσωπικό. Οι τάξεις γεμίζουν με υπεράριθμους μαθητές, ενώ η χρηματοδότηση παραμένει ανεπαρκής.

Η Κυβέρνηση, λοιπόν, αντί να αντιμετωπίσει τα χρόνια προβλήματα της δημόσιας εκπαίδευσης, επιλέγει να δημιουργήσει νησίδες αριστείας, αγνοώντας τις ανάγκες της πλειοψηφίας των μαθητών και των εκπαιδευτικών. Ενδεικτική της υποβάθμισης είναι και η ανισότητα στις συνθήκες λειτουργίας. Στα Ωνάσεια σχολεία, τα τμήματα αυστηρώς περιορίζονται σε 25 μαθητές, ενώ στα υπόλοιπα σχολεία μπορούν να ασφυκτιούν οι τάξεις.

Επιπλέον, προβλέπεται η αναβάθμιση των υποδομών για τα Ωνάσεια σχολεία, την ώρα που τα σχολεία της γειτονιάς υποφέρουν και, πολύ συχνά, λειτουργούν σε ακατάλληλες συνθήκες. Μετά μάλιστα και την κατάργηση και των Επιτροπών, αυτό το πράγμα έχει γίνει εξαιρετικά δυσχερές.

Η κατάσταση, λοιπόν, θα έχει και περαιτέρω σοβαρές επιπτώσεις για τους μαθητές, που ήδη φοιτούν στα σχολεία αυτά. Ποιος θα ασχοληθεί με αυτούς, αν αλλάξει το διδακτικό προσωπικό και οι νέοι καθηγητές επικεντρωθούν στις καινοτομίες και στους νέους μαθητές; Οι μαθητές αυτοί θα αντιμετωπιστούν ως δεύτερης κατηγορίας, με την υπογραφή και τις ευλογίες της Κυβέρνησης.

Επιπλέον, δημιουργεί σοβαρότατα προβλήματα στις εργασιακές συνθήκες. Όπως διαβάζουμε στη Σύμβαση, στα Ωνάσεια σχολεία, προβλέπεται υποχρεωτική συμμετοχή των εκπαιδευτικών σε επιπλέον δραστηριότητες, πέραν του ωραρίου. Παράλληλα, οι διαφοροποιήσεις στις αμοιβές και οι γραφειοκρατικές διαδικασίες ενισχύουν την επαγγελματική εξουθένωση. Το μοντέλο αυτό εντείνει την ανισότητα μεταξύ των εκπαιδευτικών, διαχωρίζοντας τους, επίσης, σε προνομιούχους και δεύτερης κατηγορίας.

Η αντικατάσταση μόνιμων καθηγητών από άλλους, οι οποίοι ταιριάζουν στα πρότυπα των Ωνασείων σχολείων, υπονομεύει τη συνοχή της εκπαιδευτικής κοινότητας. Ποιος θα εγγυηθεί ότι οι εκπαιδευτικοί, που ήδη υπηρετούν, δεν θα απομακρυνθούν χωρίς αιτία;

Το πρόβλημα της σχολικής στέγης, το γνωρίζετε πάρα πολύ καλά. Για παράδειγμα, στην Κυψέλη, όπου λειτουργούν 4 Γυμνάσια και 2 Λύκεια για χιλιάδες μαθητές, 1 Γυμνάσιο και 1 Λύκειο -το 15ο -προβλέπεται να γίνουν Ωνάσεια σχολεία. Οι υπόλοιποι μαθητές, που δεν θα πετύχουν στις εισαγωγικές εξετάσεις, θα στοιβαχθούν στα ήδη υπερφορτωμένα σχολεία της περιοχής. Στο μοναδικό Λύκειο που παραμένει, το 39ο ΓΕΛ, οι μαθητές θα συνεχίσουν να φοιτούν σε ένα σχολείο, με θεμέλια που έχουν διαβρωθεί τόσο πολύ, ώστε η κατάσταση έχει γίνει viral στα κοινωνικά δίκτυα. Αντίστοιχα προβλήματα εμφανίζονται και στο Πέραμα, στον Κολωνό, στο Μενίδι. Ποια είναι η προοπτική για τις γειτονιές αυτές; Θα συνεχίσουν να λειτουργούν σχολεία πολλών ταχυτήτων, όπου οι λίγοι απολαμβάνουν προνόμια και οι πολλοί μένουν στο περιθώριο;

Έρχομαι, τώρα, στο μοντέλο διοίκησης. Η διοικούσα επιτροπή των Ωνασείων Σχολείων αποτελεί ένα χαρακτηριστικό παράδειγμα νεοφιλελεύθερης διακυβέρνησης, με υπερεξουσίες που υπερβαίνουν κάθε θεσμικό έλεγχο. Έχει τη δυνατότητα να αποφασίζει για τη λειτουργία, την αξιολόγηση και την οργάνωση των σχολικών μονάδων και αυτή η συγκεντρωτική δομή, υπονομεύει τη διαφάνεια, τη δημοκρατία και τη συμμετοχή της εκπαιδευτικής κοινότητας.

Οι εκπαιδευτικοί και οι μαθητές καλούνται να λειτουργήσουν σε ένα περιβάλλον, όπου κυριαρχεί η αβεβαιότητα, η αυθαιρεσία και η έλλειψη συλλογικότητας. Αντί να ενισχυθεί η δημοκρατική διακυβέρνηση των σχολείων, εισάγεται ένα σύστημα που προωθεί τον ανταγωνισμό και αυτό, όπως ξέρουμε πάρα πολύ καλά, επιδεινώνει τα ζητήματα της σχολικής βίας. Αλήθεια, πώς βλέπουν οι μαθητές και οι μαθήτριες αυτές τις πρωτοβουλίες της Κυβέρνησης; Αναρωτιούνται, γιατί χρειάζονται εξετάσεις από το δημοτικό και χορηγίες για να έχουν τα σχολεία ασφαλή κτίρια, σύγχρονες υποδομές, ψυχολόγους, τέχνη και αθλητισμό;

Στο σημείο αυτό, θα ήθελα να μιλήσω για τις κινητοποιήσεις που έγιναν την προηγούμενη εβδομάδα από την Πανελλήνια Ένωση Γονέων των σχολείων των καλλιτεχνικών και των μουσικών, για τα άλυτα πολύ σοβαρά προβλήματα. Και να μη σας θυμίσω, γιατί το ξέρετε, ότι υπάρχει απόφαση του Σ.τ.Ε., επειδή καταργήθηκαν τα καλλιτεχνικά μαθήματα στην Α’ Λυκείου και την οποία αρνείστε από το 2022 να υλοποιήσετε. Τα αυτονόητα, δηλαδή, που θα έπρεπε να αποτελούν προτεραιότητα του κράτους, μετατρέπονται σε προνόμια για λίγους. Που, αλήθεια, κατευθύνονται οι φόροι των γονέων, αν όχι στη βελτίωση των σχολείων όλων των παιδιών.

Κυρίες και κύριοι συνάδελφοι, το θέμα με τα Ωνάσεια Σχολεία είναι πάρα πολύ σοβαρό και δεν επιτρέπει ενδιάμεσες θέσεις. Εμείς, ως Νέα Αριστερά, αντιτιθέμεθα σθεναρά στη θεσμοθέτηση ενός εκπαιδευτικού μοντέλου που ενισχύει τις ανισότητες και μετατρέπει τη δημόσια εκπαίδευση σε αρένα της αγοράς. Στηρίζουμε ένα δημόσιο δωρεάν και ενιαίο εκπαιδευτικό σύστημα, που θα προσφέρει ίσες ευκαιρίες σε όλα τα παιδιά.

Το παρόν νομοσχέδιο δεν αποτελεί πρόοδο, αλλά οπισθοδρόμηση. Σας καλούμε, λοιπόν, να αποσύρετε τη σύμβαση και να επενδύσετε, πραγματικά, στη συνολική αναβάθμιση της δημόσιας εκπαίδευσης, αν και πιστεύουμε βαθιά, ότι άλλες είναι οι επιλογές σας, γιατί το μέλλον αυτής της χώρας δεν μπορεί να οικοδομηθεί πάνω στις ανισότητες, αλλά στην ισότητα, τη δικαιοσύνη και την αλληλεγγύη.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής) :** Ευχαριστούμε πολύ κυρία Τζούφη.

Το λόγο έχει ο Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”», κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”») :** Ευχαριστώ πολύ κύριε Πρόεδρε.

Κυρία Υπουργέ, κυρίες και κύριοι συνάδελφοι, επιτρέψτε μου να ξεκινήσω κι εγώ απονέμοντας φόρο τιμής στους τρεις πεσόντες αξιωματικούς που έχασαν τη ζωή τους στα Ίμια, μιας και αναφέρθηκε και ο Εισηγητής της Νέας Δημοκρατίας.

Είπε, επίσης, ότι πρέπει να δείξουμε σεβασμό στη μνήμη των τριών ηρώων αξιωματικών. Και, πραγματικά, απορώ, γιατί σεβασμός στη μνήμη των τριών ηρώων αξιωματικών, είναι να μπορεί ο κάθε Έλληνας να πατήσει πάνω στο ελληνικό έδαφος. Γιατί τη ζωή τους τη θυσίασαν υπερασπιζόμενοι ελληνικό έδαφος. Δεν έκαναν βόλτα πάνω από τα Ίμια. Άρα, σεβασμός είναι, η Κυβέρνηση να εξασφαλίζει και να εγγυάται, ότι κάθε Έλληνας μπορεί να πατήσει πάνω στα Ίμια. Αυτός είναι σεβασμός. Γιατί αν δεν το εξασφαλίζει αυτό, τότε δεν μιλάμε για σεβασμό στη μνήμη, αλλά για αμαύρωση της μνήμης των τριών αυτών ηρώων.

Η «ΝΙΚΗ» θα πάει στο σημείο και έχει ζητήσει άδεια, με επικεφαλής βουλευτή το βουλευτή Πιερίας, τον κ. Κομνηνό Δελβερούδη, για να απονείμει εκεί και το στεφάνι στο σημείο, ακριβώς, που έπεσε το ελικόπτερο. Θα μπορέσει; Δείξτε τον απαιτούμενο σεβασμό και να δοθεί η άδεια να μπορέσει να πάει, ακριβώς, σε εκείνο το σημείο, όπου είναι ελληνικό έδαφος. Γιατί οι Έλληνες νιώθουν προδοσία. Προδοσία στα Ίμια με το «γκριζάρισμα», προδοσία στη Συμφωνία των Πρεσπών. Και είπε, μάλιστα, να μην το εκμεταλλευτούμε κομματικά.

Μα πώς να το εκμεταλλευτούμε κομματικά, όταν δύο πρώην Πρωθυπουργοί αντιδρούν σε κάθε ευκαιρία που τους δίνεται με την οσφυοκαμπτική πολιτική της Νέας Δημοκρατίας. Εμείς, θα το εκμεταλλευτούμε πολιτικά;

Πάμε στο παρόν νομοσχέδιο. Η λειτουργία των Ωνάσειων Σχολείων ως πρότυπα και η εισαγωγή των μαθητών σε αυτά με εξετάσεις, ακυρώνει παντελώς την πρόβλεψη για λειτουργία τους σε περιοχές με κοινωνικά και οικονομικά προβλήματα, αφού στην πράξη θα είναι ελιτίστικα σχολεία που θα δέχονται μαθητές από οποιαδήποτε περιοχή ανάλογα με τις επιδόσεις τους σε συγκεκριμένες εξετάσεις.

Αλήθεια, ποιο το νόημα να κάνετε αυτά τα σχολεία σε υποβαθμισμένες περιοχές αφού δύνανται να συμμετέχουν σε αυτές μαθητές οποιασδήποτε περιοχής. Θα έπρεπε για την εισαγωγή στα σχολεία αυτά προφανώς να διαγωνίζονται έστω και με ποσόστωση μόνο παιδιά της περιοχής, καθώς μόνο τότε έχει αξία για αυτές τις περιοχές. Εάν, το Μενίδι ή το Κορδελιό έχει 5 δημοτικά, μόνο τα παιδιά αυτά από τα πέντε δημοτικά ή σε ένα μεγάλο ποσοστό θα έπρεπε να διαγωνιστούν για να περάσουν στο Πρότυπο Ωνάσειο Γυμνάσιο που θα δημιουργηθεί στην περιοχή.

Ποιο το νόημα το Ωνάσειο του Μενιδίου να γεμίσει μαθητές από την Κηφισιά που δεν μπήκαν στα Ανάβρυτα ή στο Πρότυπο του Κορδελιού και να πλακώσει όλη τη Δυτική Θεσσαλονίκη, καθώς δεν υπάρχει κανένα πρότυπο σχολείο σε εκείνη την περιοχή. Δεν ξέρουμε γιατί κοροϊδεύετε τον κόσμο ότι επιλέξατε περιοχές συγκεκριμένων οικονομικών και κοινωνικών κριτηρίων και θέλω να μου απαντήσετε κυρία Υπουργέ, γιατί είναι πολύ σημαντικό το τι θα γίνει με τα τμήματα ένταξης που λειτουργούν σε δύο από τα 22 αυτά σχολεία.

Κυρία Υπουργέ, αν δεν με ακούσατε.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σαςακούω πολύ προσεκτικά.

**ΣΠΥΡΙΔΩΝΑΣ ΤΣΙΡΩΝΗΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ``ΝΙΚΗ``):** Ευχαριστώ. Και επίσης τι θα γίνει με τις οργανικές θέσεις των εκπαιδευτικών που ανήκουν στα σχολεία αυτά. Τελικά, αυτό που κάνει αυτό το νομοσχέδιο, είναι να νομιμοποιήσει ένα σχολείο που αποκλείει τους κοινωνικά αδύνατους και να δέχεται την αριστεία υπονοώντας ότι εσείς οι ίδιοι είστε άριστοι και οι άλλοι είναι ασήμαντοι. Διαλαλείτε, ότι τα Δημόσια Ωνάσεια Σχολεία αποτελούν ενίσχυση της πολυτυπίας της εκπαίδευσης. Πολυτυπία βέβαια σημαίνει κατηγοριοποίηση και ανταγωνισμό και όχι ένα ισχυρό ενιαίο ποιοτικό δημόσιο σχολείο για όλα τα παιδιά.

Έτσι ανοίγει ο δρόμος για τη διάσπαση του ενιαίου χαρακτήρα των προγραμμάτων σπουδών και της εκπαιδευτικής διαδικασίας, αφού προβλέπεται να συσταθεί διοικούσα επιτροπή που θα καθορίζει τη λειτουργία τους. Είναι ακόμα μια προσπάθεια για τη μείωση ή και την απαλλαγή του κράτους από τη δημόσια χρηματοδότηση των σχολείων και την εισβολή των επιχειρήσεων και των χορηγών. Μια εισβολή που διευκολύνεται από τη χρόνια Υποχρηματοδότηση των σχολικών επιτροπών από όλες τις κυβερνήσεις με τους προϋπολογισμούς κυρίως από το 2011 καθώς έχουν μειωθεί από τότε περίπου στο 40%. Διατηρούνται μειωμένοι έως και σήμερα παρόλο που τα έξοδα θέρμανσης και γενικότερα τα λειτουργικά έξοδα έχουν εκτοξευθεί προκαλώντας οικονομική ασφυξία με πολλαπλές δραματικές επιπτώσεις στην εκπαιδευτική διαδικασία και τη μόρφωση των μαθητών. Είναι ακριβώς το ίδιο «τρικ» που κάνατε παρακάμπτοντας το άρθρο 16 του συντάγματος για να ανοίξετε την πίσω πόρτα για την ίδρυση ιδιωτικών πανεπιστημίων. Το κράτος δια των κυβερνήσεων των τελευταίων ετών αποστερεί κοινωνικούς πόρους, υποβαθμίζει μέχρι διαιρέσεις και κάθε κοινωνική λειτουργία και οδηγεί στις δωρεές και στους χορηγούς.

Μάλιστα, σύμφωνα με το άρθρο 11 ρητά συμφωνείται, ότι οι όροι της παρούσας σύμβασης-δωρεάς υπερισχύουν κάθε αντίθετης διάταξης της εκάστοτε ισχύουσας νομοθεσίας και κανονιστικού πλαισίου. Κοινώς, πλήρης αλλοίωση του δημόσιου χαρακτήρα της παιδείας και των αξιών που αυτή πρέπει να πρεσβεύει σύμφωνα με το σύνταγμα. Κανένας έλεγχος για το τι θα διδάσκονται τα παιδιά μας και αφαίρεση του δικαιώματος της εναντίωσης και διαμαρτυρίας από γονείς εκπαιδευτικούς. Πραγματικά τόσος νεοφιλελευθερισμός δεν αντέχεται. Χαρακτηριστικό είναι το άρθρο 4 του παραρτήματος α` του νομοσχεδίου, που περιγράφει αναλυτικά τη διαδικασία επιλογής και τις απαιτήσεις που πρέπει να πληρούν οι εκπαιδευτικοί, ώστε να ανταποκριθούν στο υψηλό επίπεδο και το όραμα αυτών των σχολείων.

Επιτρέψτε μου μερικές παρατηρήσεις.

Πρώτη. Σε ολόκληρο το κείμενο απουσιάζει η οποιαδήποτε αναφορά σε άδειες των εκπαιδευτικών.

Παρατήρηση δεύτερη. Αναφέρεται συγκεκριμένα στην παράγραφο 8 του άρθρου 4 ότι το ωράριο των εκπαιδευτικών είναι το ίδιο με το αντίστοιχο ωράριο των εκπαιδευτικών που υπηρετούν στις λοιπές δημόσιες σχολικές μονάδες, αλλά ανά πάσα στιγμή, μπορεί με απόφαση του Υπουργού Παιδείας μετά από την εισήγηση της Διοικούσας Επιτροπής των σχολείων να υποχρεωθεί να κάνει παραπάνω ώρες. Σας αρέσει ο όρος «υποχρεωθεί», τον τηρείτε πιστά.

Παρατήρηση τρίτη. Στο ίδιο άρθρο 4, παράγραφος 14, αναφέρεται ότι το «Ίδρυμα» μπορεί να προσλαμβάνει επιπλέον ψυχολόγους, κοινωνικούς λειτουργούς, σχολικούς νοσηλευτές και επιστήμονες πληροφορικής που εργάζονται ιδιωτικά με σκοπό την υποβοήθηση του έργου των ήδη υπηρετούντων ή με σκοπό τη στελέχωση των ομίλων ή συνόρων. Δε θα μπορούσε αυτή η επιλογή να γίνει από τους ήδη υπάρχοντες πίνακες; Προφανώς, προτιμάτε κοινωνικούς λειτουργούς ψυχολόγους και όλες τις άλλες ειδικότητες να φυτοζωούν στα άκρα της Ελλάδας και να κοιμούνται στο αμάξι με 800 ευρώ μισθό. Πραγματικά, δεν σέβεστε τον αγώνα των εκπαιδευτικών για να μπορέσουν να μπουν σε αυτόν τον πίνακα των αναπληρωτών; Και συνεχώς με αυτούς τους τρόπους καταλύετε κάθε έννοια αξιοκρατίας.

Τέταρτη παρατήρηση. Στην παράγραφο 1-9 του ίδιου άρθρου, αναφέρεται ότι δύναται να διατίθεται σε άλλο σχολείο του Δικτύου ή της ίδιας ή όμορης Διεύθυνσης Δευτεροβάθμιας Εκπαίδευσης εκπαιδευτικός που υπηρετεί σε σχολική μονάδα του Δικτύου, ο οποίος δεν συμπληρώνει το νόμιμο διδακτικό του ωράριο. Μια μικρή υπενθύμιση ότι το Μενίδι, η Σαλαμίνα και η Βοιωτία είναι σε όμορη Περιφέρεια Δευτεροβάθμιας Εκπαίδευσης. Ως «ΝΙΚΗ»δεν είμαστε κατά των πρότυπων σχολείων. Δεν μπορούμε, όμως, να συναινέσουμε. Το «Ίδρυμα Ωνάση» που απροκάλυπτα προώθησε τη Woke προπαγάνδα την ώρα που όλος ο πλανήτης της γυρνάει τούτη τη στιγμή την πλάτη και όψιμα και ο Πρωθυπουργός και η Κυβέρνηση, η Κυβέρνηση της Νέας Δημοκρατίας και εμείς να πανηγυρίζουμε γι αυτό, να αναλάβει το «Ίδρυμα» αυτό την «πλύση εγκεφάλου» στα παιδιά μας.

Όποιος θέλει να κάνει δωρεά που πάντοτε είναι καλοδεχούμενη, μια δωρεά, να την κάνει με σεβασμό στη δημόσια παιδεία και στις δημόσιες διαδικασίες. Αλλιώς αυτό δεν λέγεται δωρεά, λέγεται παρέμβαση στο πρόγραμμα σπουδών των παιδιών μας.

Το «Ίδρυμα Ωνάση» δεν είναι ο κατάλληλος φορέας να κατευθύνει ένα τέτοιο εγχείρημα, όπως έδειξε για τους προηγούμενους λόγους που είπα. Πρέπει άμεσα να «ανακρούσει πρύμναν» από τη στρεβλή πορεία που έχει πάρει. Πού είμαι σίγουρος, θα ντρεπόταν και ο ίδιος ο ιδρυτής του.

Προφανώς και «καταψηφίζουμε» την παρούσα Σύμβαση.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Τσιρώνη.

Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε, θα είμαι σύντομος, γιατί έχω θέμα με το λαιμό μου σήμερα. Ελπίζω μετά τους Φορείς να μπορέσω να μιλήσω καλύτερα, επί των θεμάτων.

Όμως, να πω δύο πράγματα για τη Σύμβαση.

Μας κάνει αρχικά εντύπωση, άκουσα και από προηγούμενη ομιλήτρια. Ο λόγος για τον οποίο προσδιορίζονται ένα σωρό σκοποί των σχολείων αυτών. Δεν χρειάζεται, τα σχολεία, είναι γνωστοί οι σκοποί που έχουν.

Όλα αυτά που προσδιορίζονται εδώ, δεν καταλαβαίνουμε για ποιο λόγο και μπορεί να φαίνεται υπερβολή αυτό που λέω, αλλά πραγματικά μου κάνει εντύπωση. Δεν είναι αυτός γενικά ο ρόλος των σχολείων;

Nα πάμε τώρα να δούμε ποιους σκοπούς θέλει να εξυπηρετήσει το «Ίδρυμα» φτιάχνοντας άτυπα ιδιωτικά σχολεία με δημόσια μορφή και πώς αυτό θα συμβάλει στο να εξαφανιστεί η ανισονομία στην εκπαίδευση: Πιστεύουμε ότι αυτό δημιουργεί μεγαλύτερες ανισότητες. Θα μπούμε και θα ακούσουμε τους φορείς και για τον τρόπο ένταξης των παιδιών από τις όμορες περιοχές ή τους δήμους τους εκεί, αλλά νομίζουμε ότι πλέον, έχουμε χάσει το θέμα πώς θέλουμε να το δούμε γενικά. Έχουμε χάσει ακριβώς με την υποβάθμιση των δημόσιων μας σχολείων εδώ και πολλά χρόνια και τώρα θέλουμε να δημιουργήσουμε 20 δημόσια διάσπαρτα, ανά δύο σε μια Περιφέρεια, σε ένα μέρος ενός Δήμου και να πούμε ότι αυτά τα σχολεία θα είναι κάτι ξεχωριστό από όλα τα άλλα.

Αυτό για εμάς αποτελεί, πραγματικά, μια μορφή μεγάλης διάκρισης κι αν αυτό δεν είναι υποβαθμιστικό και για τα παιδιά, τα οποία θα σπουδάζουν στα άλλα σχολεία, που δε θα είχαν την τύχη να μπουν μέσα μετά τις εξετάσεις ή όχι, δεν καταλαβαίνουμε τι είναι.

Πρέπει να δούμε, λοιπόν, ότι δεν έχουμε ανάγκη από τέτοια σχολεία, έχουμε ανάγκη να καλυτερέψουμε τη λειτουργία των ήδη υπαρχόντων. Δεν θα μιλήσω περισσότερο. Περιμένω τους φορείς και θα τα πούμε.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Κόντη.

Σε αυτό το σημείο διακόπτεται η διεργασία της Επιτροπής. Επανερχόμαστε τη Δευτέρα στις 12:00` με την ακρόαση των φορέων.

Ευχαριστούμε. Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αλεξοπούλου Χριστίνα, Αμυράς Γεώργιος, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κωνσταντινίδης Ευστάθιος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Κόντης Ιωάννης και Θρασκιά Ουρανία (Ράνια).

Τέλος και περί ώρα 13.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**